title: 2009/336/ΕΚ: Απόφαση της Επιτροπής, της 20ής Απριλίου 2009 , για τη σύσταση του Εκτελεστικού Οργανισμού Εκπαίδευσης, Οπτικοακουστικών Θεμάτων και Πολιτισμού με σκοπό τη διαχείριση της κοινοτικής δράσης στους τομείς της εκπαίδευσης, των οπτικοακουστικών θεμάτων και του πολιτισμού κατ’ εφαρμογή του κανονισμού (ΕΚ) αριθ. 58/2003 του Συμβουλίου

text:
               21.4.2009

               EL

               Επίσημη Εφημερίδα της Ευρωπαϊκής Ένωσης

               L 101/26

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 20ής Απριλίου 2009
   για τη σύσταση του Εκτελεστικού Οργανισμού Εκπαίδευσης, Οπτικοακουστικών Θεμάτων και Πολιτισμού με σκοπό τη διαχείριση της κοινοτικής δράσης στους τομείς της εκπαίδευσης, των οπτικοακουστικών θεμάτων και του πολιτισμού κατ’ εφαρμογή του κανονισμού (ΕΚ) αριθ. 58/2003 του Συμβουλίου
   (2009/336/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (1), και ιδίως το άρθρο 3 παράγραφος 1,
   Εκτιμώντας τα ακόλουθα:

               (1)

               Δυνάμει της απόφασης 2005/56/ΕΚ της Επιτροπής (2), η Επιτροπή δημιούργησε τον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού (εφεξής «ο οργανισμός») και τον επιφόρτισε με τη διαχείριση της κοινοτικής δράσης στους τομείς της εκπαίδευσης, των οπτικοακουστικών μέσων και του πολιτισμού.

               (2)

               Στη συνέχεια, η Επιτροπή τροποποίησε επανειλημμένα το πεδίο αρμοδιοτήτων του οργανισμού, ώστε να επεκταθεί στη διαχείριση νέων σχεδίων και προγραμμάτων.

               (3)

               Με την ευκαιρία νέων τροποποιήσεων κρίνεται σκόπιμη, για λόγους σαφήνειας, η αντικατάσταση της απόφασης 2005/56/ΕΚ με την παρούσα απόφαση.

               (4)

               Ο κανονισμός (ΕΚ) αριθ. 58/2003 δίνει στην Επιτροπή την εξουσία να ιδρύει εκτελεστικούς οργανισμούς συμμορφούμενους με το γενικό καταστατικό που θεσπίστηκε με τον εν λόγω κανονισμό και να τους αναθέτει ορισμένα καθήκοντα σχετικά με τη διαχείριση ενός ή περισσότερων κοινοτικών προγραμμάτων.

               (5)

               Σκοπός της δημιουργίας ενός εκτελεστικού οργανισμού είναι να δίνεται η εξουσία στην Επιτροπή να επικεντρώνεται στις δραστηριότητες και στα καθήκοντα προτεραιότητας που δεν είναι δυνατόν να ανατεθούν σε εξωτερικούς φορείς, χωρίς, ωστόσο, να παραιτείται από τον έλεγχο των δραστηριοτήτων που διαχειρίζονται οι εκτελεστικοί οργανισμοί και από την τελική ευθύνη γι’ αυτές.

               (6)

               Η διαχείριση ορισμένων κεντρικών πτυχών προγραμμάτων στους τομείς της εκπαίδευσης, των οπτικοακουστικών θεμάτων και του πολιτισμού αφορά την υλοποίηση σχεδίων τεχνικού χαρακτήρα τα οποία δεν συνεπάγονται την έκδοση απόφασης πολιτικής φύσης, και απαιτεί υψηλό επίπεδο τεχνικής και χρηματοοικονομικής εμπειρογνωμοσύνης σε όλη τη διάρκεια εφαρμογής του εκάστοτε σχεδίου.

               (7)

               Τα καθήκοντα που αφορούν την υλοποίηση των εν λόγω προγραμμάτων μπορούν να ανατεθούν σε έναν εκτελεστικό οργανισμό κατόπιν σαφούς διάκρισης μεταξύ, αφενός, των σταδίων προγραμματισμού και της έκδοσης των αποφάσεων χρηματοδότησης, που εμπίπτουν στις υπηρεσίες της Επιτροπής, και, αφετέρου, της υλοποίησης των σχεδίων, η οποία μπορεί να ανατεθεί σε έναν εκτελεστικό οργανισμό.

               (8)

               Η δημιουργία ενός εκτελεστικού οργανισμού δεν τροποποιεί την ανάθεση από το Συμβούλιο στην Επιτροπή της διαχείρισης ορισμένων σταδίων των ενεργειών που καλύπτονται από τα διάφορα προγράμματα, ούτε την ανάθεση καθηκόντων διαχείρισης στους εθνικούς οργανισμούς για ορισμένα προγράμματα.

               (9)

               Ως προς αυτό, ύστερα από ανάλυση της σχέσης μεταξύ του κόστους και των πλεονεκτημάτων, διαπιστώθηκε ότι η χρησιμοποίηση ενός εκτελεστικού οργανισμού για τη διαχείριση ορισμένων κεντρικών πτυχών των προγραμμάτων στους τομείς της εκπαίδευσης και του πολιτισμού αποτελεί την πλέον συμφέρουσα λύση τόσο σε οικονομικό όσο και σε μη οικονομικό επίπεδο.

               (10)

               Το πρόγραμμα για την αναβάθμιση της ποιότητας στην τριτοβάθμια εκπαίδευση και την προώθηση της διαπολιτισμικής κατανόησης μέσω της συνεργασίας με τρίτες χώρες (Erasmus Mundus) εντάσσεται στα σημερινά καθήκοντα του οργανισμού. Το εν λόγω πρόγραμμα έληξε στις 31 Δεκεμβρίου 2008 και αντικαταστάθηκε, για την περίοδο από την 1η Ιανουαρίου 2009 έως τις 31 Δεκεμβρίου 2013, από το πρόγραμμα δράσης Erasmus Mundus 2009-2013, σκοπός του οποίου είναι να βελτιωθεί η ποιότητα της τριτοβάθμιας εκπαίδευσης και να προωθηθεί η διαπολιτισμική κατανόηση μέσω της συνεργασίας με τρίτες χώρες («πρόγραμμα Erasmus Mundus II»).

               (11)

               Μια εξωτερική αξιολόγηση που ολοκληρώθηκε τον Φεβρουάριο του 2009 με μέριμνα της Επιτροπής έδειξε ότι η προσφυγή στον οργανισμό συνιστά την καλύτερη λύση για τη διαχείριση του προγράμματος Erasmus Mundus II. Η αξιολόγηση αυτή συνιστούσε την επέκταση των καθηκόντων του οργανισμού προκειμένου να καλύπτεται η διαχείριση του εν λόγω προγράμματος.

               (12)

               Ο κανονισμός (ΕΚ) αριθ. 1653/2004 της Επιτροπής (3) θεσπίζει τον δημοσιονομικό κανονισμό-πρότυπο των εκτελεστικών οργανισμών κατ’ εφαρμογή του κανονισμού (ΕΚ) αριθ. 58/2003.

               (13)

               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής εκτελεστικών οργανισμών.

               (14)

               Συνεπώς, κρίνεται σκόπιμο να καταργηθεί η απόφαση 2005/56/ΕΚ,

         ΑΠΟΦΑΣΙΖΕΙ:
   Άρθρο 1
   Ίδρυση του οργανισμού
   1.   Ιδρύεται εκτελεστικός οργανισμός («ο οργανισμός») για τη διαχείριση της κοινοτικής δράσης στους τομείς της εκπαίδευσης, των οπτικοακουστικών θεμάτων και του πολιτισμού, του οποίου το καταστατικό και οι βασικοί κανόνες λειτουργίας διέπονται από τον κανονισμό (ΕΚ) αριθ. 58/2003.
   2.   Η ονομασία του οργανισμού είναι «Εκτελεστικός Οργανισμός Εκπαίδευσης, Οπτικοακουστικών Θεμάτων και Πολιτισμού».
   Άρθρο 2
   Τοποθεσία
   Ο οργανισμός εδρεύει στις Βρυξέλλες.
   Άρθρο 3
   Διάρκεια
   Ο οργανισμός θεσπίζεται για την περίοδο που αρχίζει την 1η Ιανουαρίου 2005 και λήγει στις 31 Δεκεμβρίου 2015.
   Άρθρο 4
   Στόχοι και καθήκοντα
   1.   Ο οργανισμός είναι υπεύθυνος για τη διαχείριση ορισμένων πτυχών των ακόλουθων κοινοτικών προγραμμάτων:

               1)

               τα σχέδια του τομέα της τριτοβάθμιας εκπαίδευσης τα οποία μπορούν να χρηματοδοτούνται βάσει των διατάξεων σχετικά με την οικονομική ενίσχυση ορισμένων χωρών της Κεντρικής και Ανατολικής Ευρώπης (PHARE), όπως προβλέπεται στο πλαίσιο του κανονισμού (ΕΟΚ) αριθ. 3906/89 του Συμβουλίου (4).

               2)

               το πρόγραμμα για την ενθάρρυνση της ανάπτυξης και διανομής των ευρωπαϊκών οπτικοακουστικών έργων (MEDIA II — Ανάπτυξη και διανομή) (1996-2000), που εγκρίθηκε με την απόφαση 95/563/ΕΚ του Συμβουλίου (5).

               3)

               το πρόγραμμα κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (MEDIA II — Κατάρτιση) (1996-2000), που εγκρίθηκε με την απόφαση 95/564/ΕΚ του Συμβουλίου (6).

               4)

               το δεύτερο στάδιο του προγράμματος κοινοτικής δράσης στον τομέα της εκπαίδευσης «Σωκράτης» (2000-2006), που εγκρίθηκε με την απόφαση αριθ. 253/2000/ΕΚ του Ευρωπαϊκού Κοινοβουλίου και του Συμβουλίου (7).

               5)

               το δεύτερο στάδιο του προγράμματος κοινοτικής δράσης στον τομέα της επαγγελματικής κατάρτισης «Leonardo da Vinci» (2000-2006), που εγκρίθηκε με την απόφαση 1999/382/ΕΚ του Συμβουλίου (8).

               6)

               το πρόγραμμα κοινοτικής δράσης «Νεολαία» (2000-2006), που εγκρίθηκε με την απόφαση αριθ. 1031/2000/ΕΚ του Ευρωπαϊκού Κοινοβουλίου και του Συμβουλίου (9).

               7)

               το πρόγραμμα «Πολιτισμός 2000» (2000-2006), που εγκρίθηκε με την απόφαση αριθ. 508/2000/ΕΚ του Ευρωπαϊκού Κοινοβουλίου και του Συμβουλίου (10).

               8)

               τα σχέδια στον τομέα της τριτοβάθμιας εκπαίδευσης τα οποία μπορούν να χρηματοδοτούνται βάσει των διατάξεων για τη χορήγηση συνδρομής στα κράτη εταίρους της Ανατολικής Ευρώπης και της Κεντρικής Ασίας (2000-2006), όπως προβλέπεται από τον κανονισμό (ΕΚ, Ευρατόμ) αριθ. 99/2000 του Συμβουλίου (11).

               9)

               τα σχέδια στον τομέα της τριτοβάθμιας εκπαίδευσης τα οποία μπορούν να χρηματοδοτούνται βάσει των διατάξεων για την παροχή βοήθειας προς την Αλβανία, τη Βοσνία-Ερζεγοβίνη, την Κροατία, την πρώην Γιουγκοσλαβική Δημοκρατία της Μακεδονίας, το Μαυροβούνιο, τη Σερβία και το Κοσσυφοπέδιο (UNSCR 1244) (2000-2006), που εγκρίθηκαν στο πλαίσιο του κανονισμού (ΕΚ) αριθ. 2666/2000 του Συμβουλίου (12).

               10)

               τα σχέδια στον τομέα της τριτοβάθμιας εκπαίδευσης τα οποία μπορούν να χρηματοδοτούνται βάσει των διατάξεων σχετικά με τα συνοδευτικά χρηματοδοτικά και τεχνικά μέτρα (MEDA) για τη μεταρρύθμιση των οικονομικών και κοινωνικών δομών στα πλαίσια της ευρωμεσογειακής εταιρικής σχέσης, που εγκρίθηκαν με τον κανονισμό (ΕΚ) αριθ. 2698/2000 του Συμβουλίου (13).

               11)

               το τρίτο στάδιο του διευρωπαϊκού προγράμματος συνεργασίας για την τριτοβάθμια εκπαίδευση (Tempus III) (2000-2006), που εγκρίθηκε με την απόφαση 1999/311/ΕΚ του Συμβουλίου (14).

               12)

               τα σχέδια τα οποία μπορούν να χρηματοδοτούνται βάσει των διατάξεων της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στους τομείς της τριτοβάθμιας εκπαίδευσης και της επαγγελματικής εκπαίδευσης και κατάρτισης (2001-2005), που εγκρίθηκε με την απόφαση 2001/196/ΕΚ του Συμβουλίου (15).

               13)

               τα σχέδια τα οποία μπορούν να χρηματοδοτούνται βάσει των διατάξεων της συμφωνίας μεταξύ της Ευρωπαϊκής Κοινότητας και της κυβέρνησης του Καναδά για την ανανέωση του προγράμματος συνεργασίας στους τομείς της τριτοβάθμιας εκπαίδευσης και της κατάρτισης (2001-2005), που εγκρίθηκε με την απόφαση 2001/197/ΕΚ του Συμβουλίου (16).

               14)

               το πρόγραμμα για την ενθάρρυνση της ανάπτυξης των ευρωπαϊκών οπτικοακουστικών έργων (MEDIA Plus — Ανάπτυξη, διανομή και προώθηση) (2001-2006), που εγκρίθηκε με την απόφαση 2000/821/ΕΚ του Συμβουλίου (17).

               15)

               το πρόγραμμα κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (MEDIA — Κατάρτιση) (2001-2006), που εγκρίθηκε με την απόφαση αριθ. 163/2001/ΕΚ του Ευρωπαϊκού Κοινοβουλίου και του Συμβουλίου (18).

               16)

               το πολυετές πρόγραμμα για την αποτελεσματική ενσωμάτωση των τεχνολογιών των πληροφοριών και των επικοινωνιών (ΤΠΕ) στα ευρωπαϊκά συστήματα εκπαίδευσης και κατάρτισης (πρόγραμμα «e-learning») (2004-2006), που εγκρίθηκε με την απόφαση αριθ. 2318/2003/ΕΚ του Ευρωπαϊκού Κοινοβουλίου και του Συμβουλίου (19).

               17)

               το πρόγραμμα κοινοτικής δράσης για την προώθηση της συμμετοχής του ευρωπαίου πολίτη στα κοινά (συμμετοχή του πολίτη) (2004-2006), που εγκρίθηκε με την απόφαση 2004/100/ΕΚ του Συμβουλίου (20).

               18)

               το πρόγραμμα κοινοτικής δράσης για την προώθηση των οργανισμών που δραστηριοποιούνται σε ευρωπαϊκό επίπεδο στον τομέα της νεολαίας (2004-2006), που εγκρίθηκε με την απόφαση αριθ. 790/2004/ΕΚ του Ευρωπαϊκού Κοινοβουλίου και του Συμβουλίου (21).

               19)

               το πρόγραμμα κοινοτικής δράσης για την προώθηση οργανισμών που δραστηριοποιούνται σε ευρωπαϊκό επίπεδο και την υποστήριξη ειδικών δραστηριοτήτων στον τομέα της εκπαίδευσης και της κατάρτισης (2004-2006), που εγκρίθηκε με την απόφαση αριθ. 791/2004/ΕΚ του Ευρωπαϊκού Κοινοβουλίου και του Συμβουλίου (22).

               20)

               το πρόγραμμα κοινοτικής δράσης για την προώθηση των οργανισμών που δραστηριοποιούνται σε ευρωπαϊκό επίπεδο στον τομέα του πολιτισμού (2004-2006), που εγκρίθηκε με την απόφαση αριθ. 792/2004/ΕΚ του Ευρωπαϊκού Κοινοβουλίου και του Συμβουλίου (23).

               21)

               το πρόγραμμα για την αύξηση της ποιότητας στην τριτοβάθμια εκπαίδευση και για την προώθηση της διαπολιτισμικής κατανόησης μέσω της συνεργασίας με τρίτες χώρες (Erasmus Mundus) (2004-2008), που εγκρίθηκε με την απόφαση αριθ. 2317/2003/ΕΚ του Ευρωπαϊκού Κοινοβουλίου και του Συμβουλίου (24).

               22)

               τα σχέδια που μπορούν να χρηματοδοτούνται βάσει των διατάξεων της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής με την οποία ανανεώνεται το πρόγραμμα συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης (2006-2013), που εγκρίθηκε με την απόφαση 2006/910/ΕΚ του Συμβουλίου (25).

               23)

               τα σχέδια που μπορούν να χρηματοδοτούνται βάσει των διατάξεων της συμφωνίας μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται ένα πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας (2006-2013), που εγκρίθηκε με την απόφαση 2006/964/ΕΚ του Συμβουλίου (26).

               24)

               το πρόγραμμα δράσης στον τομέα της διά βίου εκπαίδευσης και κατάρτισης (2007-2013), που εγκρίθηκε με την απόφαση αριθ. 1720/2006/ΕΚ του Ευρωπαϊκού Κοινοβουλίου και του Συμβουλίου (27).

               25)

               το πρόγραμμα «Πολιτισμός» (2007-2013), που εγκρίθηκε με την απόφαση αριθ. 1855/2006/ΕΚ του Ευρωπαϊκού Κοινοβουλίου και του Συμβουλίου (28).

               26)

               το πρόγραμμα «Ευρώπη για τους πολίτες», το οποίο έχει σκοπό την προώθηση της ενεργού συμμετοχής του ευρωπαίου πολίτη στα κοινά (2007-2013), που εγκρίθηκε με την απόφαση αριθ. 1904/2006/ΕΚ του Ευρωπαϊκού Κοινοβουλίου και του Συμβουλίου (29).

               27)

               το πρόγραμμα «Νεολαία σε δράση» (2007-2013), που εγκρίθηκε με την απόφαση αριθ. 1719/2006/ΕΚ του Ευρωπαϊκού Κοινοβουλίου και του Συμβουλίου (30).

               28)

               το πρόγραμμα υποστήριξης του ευρωπαϊκού οπτικοακουστικού τομέα (MEDIA 2007) (2007-2013), που εγκρίθηκε με την απόφαση αριθ. 1718/2006/ΕΚ του Ευρωπαϊκού Κοινοβουλίου και του Συμβουλίου (31).

               29)

               το πρόγραμμα δράσης Erasmus Mundus (ΙΙ) 2009-2013 για την ενίσχυση της ποιότητας στην τριτοβάθμια εκπαίδευση και για την προώθηση της διαπολιτισμικής κατανόησης μέσω της συνεργασίας με τρίτες χώρες, που εγκρίθηκε με την απόφαση αριθ. 1298/2008/ΕΚ του Ευρωπαϊκού Κοινοβουλίου και του Συμβουλίου (32).

               30)

               τα σχέδια του τομέα της τριτοβάθμιας εκπαίδευσης που μπορούν να χρηματοδοτούνται μέσω των διατάξεων σχετικά με την ενίσχυση για την οικονομική συνεργασία με τις αναπτυσσόμενες χώρες της Ασίας, που εγκρίθηκαν στο πλαίσιο του κανονισμού (ΕΟΚ) αριθ. 443/92 του Συμβουλίου (33).

               31)

               τα σχέδια του τομέα της τριτοβάθμιας εκπαίδευσης και της νεολαίας που μπορούν να χρηματοδοτούνται μέσω των διατάξεων για τη θέσπιση μηχανισμού προενταξιακής βοήθειας (IAP), που εγκρίθηκε με τον κανονισμό (ΕΚ) αριθ. 1085/2006 του Συμβουλίου (34).

               32)

               τα σχέδια του τομέα της τριτοβάθμιας εκπαίδευσης που μπορούν να χρηματοδοτούνται μέσω των διατάξεων του ευρωπαϊκού μέσου γειτονίας και εταιρικής σχέσης το οποίο ιδρύθηκε βάσει του κανονισμού (ΕΚ) αριθ. 1638/2006 του Ευρωπαϊκού Κοινοβουλίου και του Συμβουλίου (35).

               33)

               τα σχέδια του τομέα της τριτοβάθμιας εκπαίδευσης τα οποία μπορούν να χρηματοδοτούνται μέσω του μηχανισμού χρηματοδότησης της αναπτυξιακής συνεργασίας, που εγκρίθηκε με τον κανονισμό (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου (36).

               34)

               τα σχέδια του τομέα της τριτοβάθμιας εκπαίδευσης και της νεολαίας τα οποία μπορούν να χρηματοδοτούνται από το χρηματοδοτικό μέσο συνεργασίας με τις εκβιομηχανισμένες και τις λοιπές υψηλού εισοδήματος χώρες και εδάφη (IPI), που εγκρίθηκε με τον κανονισμό (ΕΚ) αριθ. 1934/2006 του Συμβουλίου (37).

               35)

               τα σχέδια του τομέα της τριτοβάθμιας εκπαίδευσης τα οποία μπορούν να χρηματοδοτούνται από το Ευρωπαϊκό Ταμείο Ανάπτυξης, κατ’ εφαρμογή της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στην Κοτονού στις 23 Ιουνίου 2000 [απόφαση 2003/159/ΕΚ του Συμβουλίου (38)], όπως τροποποιήθηκε με τη συμφωνία η οποία υπεγράφη στο Λουξεμβούργο στις 25 Ιουνίου 2005 [απόφαση 2005/599/ΕΚ του Συμβουλίου (39)].

         2.   Στο πλαίσιο της διαχείρισης των πτυχών των κοινοτικών προγραμμάτων που αναφέρονται στην παράγραφο 1, ο οργανισμός είναι υπεύθυνος για τα ακόλουθα καθήκοντα:

               α)

               τη διαχείριση όλων των σταδίων των σχεδίων που υλοποιούνται στο πλαίσιο της υλοποίησης των κοινοτικών προγραμμάτων που του ανατίθενται, με βάση το ετήσιο πρόγραμμα εργασίας που ισοδυναμεί με απόφαση χρηματοδότησης σε θέματα επιχορηγήσεων και ανάθεσης συμβάσεων στον τομέα της εκπαίδευσης, των οπτικοακουστικών θεμάτων και του πολιτισμού και το οποίο εγκρίνεται από την Επιτροπή ή με βάση ειδικές αποφάσεις χρηματοδότησης που λαμβάνονται από την Επιτροπή, καθώς και τη διενέργεια των αναγκαίων ελέγχων για τον σκοπό αυτό, μέσω έκδοσης των σχετικών αποφάσεων με βάση τη μεταβίβαση εξουσιών από την Επιτροπή·

               β)

               την έκδοση των πράξεων εκτέλεσης του προϋπολογισμού κατά τα έσοδα και τις δαπάνες και, εφόσον έχει εξουσιοδοτηθεί προς τούτο από την Επιτροπή, εκτέλεση όλων ή μέρους των πράξεων που είναι αναγκαίες για τη διαχείριση των κοινοτικών προγραμμάτων, ιδίως των πράξεων που συνδέονται με την έγκριση επιχορηγήσεων και τη σύναψη συμβάσεων·

               γ)

               τη συγκέντρωση, την ανάλυση και τη διαβίβαση στην Επιτροπή όλων των πληροφοριών που είναι αναγκαίες για την καθοδήγηση της υλοποίησης των κοινοτικών προγραμμάτων·

               δ)

               την υλοποίηση, σε κοινοτικό επίπεδο, του δικτύου ενημέρωσης για την εκπαίδευση στην Ευρώπη (Eurydice) για τη συλλογή, την ανάλυση και τη διάδοση των πληροφοριών, καθώς και την εκπόνηση μελετών και δημοσιεύσεων.

         3.   Ο οργανισμός μπορεί να επιφορτίζεται από την Επιτροπή, έπειτα από γνωμοδότηση της επιτροπής των εκτελεστικών οργανισμών, με την εκτέλεση καθηκόντων της ίδιας φύσης στο πλαίσιο και άλλων κοινοτικών προγραμμάτων στον τομέα της εκπαίδευσης, των οπτικοακουστικών θεμάτων και του πολιτισμού, κατά την έννοια του άρθρου 2 του κανονισμού (ΕΚ) αριθ. 58/2003, πέραν εκείνων που αναφέρονται στην παράγραφο 1.
   4.   Η απόφαση της Επιτροπής για τη μεταβίβαση αρμοδιοτήτων στον οργανισμό καθορίζει λεπτομερώς το σύνολο των καθηκόντων που του ανατίθενται και τροποποιείται σε περίπτωση ανάθεσης πρόσθετων καθηκόντων στον οργανισμό. Η απόφαση της Επιτροπής διαβιβάζεται στην επιτροπή εκτελεστικών οργανισμών προς ενημέρωσή της.
   Άρθρο 5
   Οργανωτική δομή
   1.   Η διαχείριση του οργανισμού ασκείται από διευθύνουσα επιτροπή και από διευθυντή που διορίζονται από την Επιτροπή.
   2.   Τα μέλη της διευθύνουσας επιτροπής διορίζονται για περίοδο δύο ετών.
   3.   Ο διευθυντής του οργανισμού διορίζεται, κατ’ αρχήν, για περίοδο τεσσάρων ετών. Η διάρκεια της θητείας του λαμβάνει υπόψη την προβλεπόμενη διάρκεια υλοποίησης των κοινοτικών προγραμμάτων, η διαχείριση των οποίων ανατίθεται στον οργανισμό.
   Άρθρο 6
   Επιχορήγηση
   Με την επιφύλαξη άλλων εσόδων, ο οργανισμός λαμβάνει για τη λειτουργία του επιδότηση εγγεγραμμένη στον γενικό προϋπολογισμό της Ευρωπαϊκής Ένωσης, καθώς και πόρους του Ευρωπαϊκού Ταμείου Ανάπτυξης. Η επιδότηση αυτή και οι πόροι κρατούνται από τη χρηματοδοτική κάλυψη των αντίστοιχων προγραμμάτων που αναφέρονται στο άρθρο 4 παράγραφος 1 και, όπου χρειάζεται, από εκείνη άλλων κοινοτικών προγραμμάτων, η υλοποίηση των οποίων ανατίθεται στον οργανισμό κατ’ εφαρμογή του άρθρου 4 παράγραφος 3.
   Άρθρο 7
   Έλεγχος και απολογισμός εκτέλεσης
   Ο οργανισμός εποπτεύεται από την Επιτροπή και υποβάλλει τακτικά έκθεση προόδου σχετικά με την εφαρμογή των προγραμμάτων για τα οποία είναι αρμόδιος, σύμφωνα με τους κανόνες και με τη συχνότητα που καθορίζονται στην πράξη μεταβίβασης αρμοδιοτήτων.
   Άρθρο 8
   Εκτέλεση του προϋπολογισμού λειτουργίας
   Ο οργανισμός εκτελεί τον προϋπολογισμό λειτουργίας του σύμφωνα με τις διατάξεις του κανονισμού (ΕΚ) αριθ. 1653/2004.
   Άρθρο 9
   Κατάργηση
   Η απόφαση 2005/56/ΕΚ καταργείται.

      Οι παραπομπές στην καταργούμενη απόφαση θεωρούνται παραπομπές στην παρούσα απόφαση.
      Βρυξέλλες, 20 Απριλίου 2009.

            Για την Επιτροπή

         Ján FIGEĽ

            Μέλος της Επιτροπής

      (1)  ΕΕ L 11 της 16.1.2003, σ. 1.

      (2)  ΕΕ L 24 της 27.1.2005, σ. 35.

      (3)  ΕΕ L 297 της 22.9.2004, σ. 6.

      (4)  ΕΕ L 375 της 23.12.1989, σ. 11.

      (5)  ΕΕ L 321 της 30.12.1995, σ. 25.

      (6)  ΕΕ L 321 της 30.12.1995, σ. 33.

      (7)  ΕΕ L 28 της 3.2.2000, σ. 1.

      (8)  ΕΕ L 146 της 11.6.1999, σ. 33.

      (9)  ΕΕ L 117 της 18.5.2000, σ. 1.

      (10)  ΕΕ L 63 της 10.3.2000, σ. 1.

      (11)  ΕΕ L 12 της 18.1.2000, σ. 1.

      (12)  ΕΕ L 306 της 7.12.2000, σ. 1.

      (13)  ΕΕ L 311 της 12.12.2000, σ. 1.

      (14)  ΕΕ L 120 της 8.5.1999, σ. 30.

      (15)  ΕΕ L 71 της 13.3.2001, σ. 7.

      (16)  ΕΕ L 71 της 13.3.2001, σ. 15.

      (17)  ΕΕ L 336 της 30.12.2000, σ. 82.

      (18)  ΕΕ L 26 της 27.1.2001, σ. 1.

      (19)  ΕΕ L 345 της 31.12.2003, σ. 9.

      (20)  ΕΕ L 30 της 4.2.2004, σ. 6.

      (21)  ΕΕ L 138 της 30.4.2004, σ. 24.

      (22)  ΕΕ L 138 της 30.4.2004, σ. 31.

      (23)  ΕΕ L 138 της 30.4.2004, σ. 40.

      (24)  ΕΕ L 345 της 31.12.2003, σ. 1.

      (25)  ΕΕ L 346 της 9.12.2006, σ. 33.

      (26)  ΕΕ L 397 της 30.12.2006, σ. 14.

      (27)  ΕΕ L 327 της 24.11.2006, σ. 45.

      (28)  ΕΕ L 372 της 27.12.2006, σ. 1.

      (29)  ΕΕ L 378 της 27.12.2006, σ. 32.

      (30)  ΕΕ L 327 της 24.11.2006, σ. 30.

      (31)  ΕΕ L 327 της 24.11.2006, σ. 12.

      (32)  ΕΕ L 340 της 19.12.2008, σ. 83.

      (33)  ΕΕ L 52 της 27.2.1992, σ. 1.

      (34)  ΕΕ L 210 της 31.7.2006, σ. 82.

      (35)  ΕΕ L 310 της 9.11.2006, σ. 1.

      (36)  ΕΕ L 378 της 27.12.2006, σ. 41.

      (37)  ΕΕ L 405 της 30.12.2006, σ. 41· διορθώθηκε στην ΕΕ L 29 της 3.2.2007, σ. 16.

      (38)  ΕΕ L 65 της 8.3.2003, σ. 27.

      (39)  ΕΕ L 209 της 11.8.2005, σ. 26.


title: Απόφαση (ΕΕ) 2016/554 του Συμβουλίου, της 5ης Απριλίου 2016, για τον διορισμό εννέα τακτικών μελών, έπειτα από πρόταση της Γαλλικής Δημοκρατίας, στην Επιτροπή των Περιφερειών

text:
               9.4.2016

               EL

               Επίσημη Εφημερίδα της Ευρωπαϊκής Ένωσης

               L 95/15

         ΑΠΌΦΑΣΗ (ΕΕ) 2016/554 ΤΟΥ ΣΥΜΒΟΥΛΊΟΥ
   της 5ης Απριλίου 2016
   για τον διορισμό εννέα τακτικών μελών, έπειτα από πρόταση της Γαλλικής Δημοκρατίας, στην Επιτροπή των Περιφερειών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   Έχοντας υπόψη την πρόταση της γαλλικής κυβέρνησης,
   Εκτιμώντας τα ακόλουθα:

               (1)

               Στις 26 Ιανουαρίου 2015, στις 5 Φεβρουαρίου 2015 και στις 23 Ιουνίου 2015, το Συμβούλιο εξέδωσε τις αποφάσεις (ΕΕ) 2015/116 (1), (ΕΕ) 2015/190 (2) και (ΕΕ) 2015/994 (3) για τον διορισμό τακτικών και αναπληρωματικών μελών της Επιτροπής των Περιφερειών για την περίοδο από τις 26 Ιανουαρίου 2015 έως τις 25 Ιανουαρίου 2020.

               (2)

               Έξι θέσεις τακτικών μελών της Επιτροπής των Περιφερειών έμειναν κενές λόγω της λήξης της θητείας του κ. Claude GEWERC, της κ. Annabelle JAEGER, του κ. Charles MARZIANI, του κ. Pierrick MASSIOT, του κ. René SOUCHON και του κ. Bernard SOULAGE.

               (3)

               Τρεις θέσεις τακτικών μελών της Επιτροπής των Περιφερειών έμειναν κενές λόγω της λήξης των εντολών βάσει των οποίων είχε προταθεί ο κ. François DECOSTER (Conseiller régional du Nord-Pas-de-Calais), ο κ. Pascal MANGIN (Conseiller régional d'Alsace) και ο κ. Stéphan ROSSIGNOL (Conseiller régional du Languedoc-Roussilon),

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται στην Επιτροπή των Περιφερειών για το εναπομένον διάστημα της θητείας, ήτοι έως τις 25 Ιανουαρίου 2020:

               —

               η κ. Isabelle BOUDINEAU, Vice-présidente du Conseil régional Aquitaine-Poitou-Charente-Limousin,

               —

               η κ. Martine CALDEROLI-LOTZ, Conseillère régionale du Conseil régional Alsace-Champagne-Ardenne-Lorraine,

               —

               ο κ. Christophe CLERGEAU, Conseiller régional du Conseil régional Pays-de-la-Loire,

               —

               ο κ. François DECOSTER, Vice-président du Conseil régional Nord-Pas-de-Calais-Picardie (αλλαγή θητείας),

               —

               η κ. Mélanie FORTIER, Conseillère régionale du Conseil régional Centre-Val-de-Loire,

               —

               ο κ. Pascal MANGIN, Conseiller régional du Conseil régional Alsace-Champagne-Ardenne-Lorraine (αλλαγή θητείας),

               —

               η κ. Marie-Antoinette MAUPERTUIS, Conseillère exécutive de la Collectivité territoriale de Corse,

               —

               ο κ. Stéphan ROSSIGNOL, Conseiller régional du Conseil régional Languedoc-Roussillon-Midi-Pyrénées (αλλαγή θητείας),

               —

               ο κ. Thierry SOLERE, Conseiller régional du Conseil régional Ile-de-France.

         Άρθρο 2
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 5 Απριλίου 2016.

            Για το Συμβούλιο

            Ο Πρόεδρος

         A.G. KOENDERS

      (1)  Απόφαση (ΕΕ) 2015/116 του Συμβουλίου, της 26ης Ιανουαρίου 2015, για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2015 έως 25 Ιανουαρίου 2020 (ΕΕ L 20 της 27.1.2015, σ. 42).

      (2)  Απόφαση (ΕΕ) 2015/190 του Συμβουλίου, της 5ης Φεβρουαρίου 2015, για τον διορισμό τακτικών και αναπληρωματικών μελών της Επιτροπής των Περιφερειών για την περίοδο από την 26η Ιανουαρίου 2015 έως την 25η Ιανουαρίου 2020 (ΕΕ L 31 της 7.2.2015, σ. 25).

      (3)  Απόφαση (ΕΕ) 2015/994 του Συμβουλίου, της 23ης Ιουνίου 2015, για τον διορισμό μελών και αναπληρωτών της Επιτροπής των Περιφερειών για την περίοδο από τις 26 Ιανουαρίου 2015 έως τις 25 Ιανουαρίου 2020 (ΕΕ L 159 της 25.6.2015, σ. 70).


title: 2006/655/ΕΚ: Απόφαση του Συμβουλίου, της 19ης Ιουνίου 2006 , σχετικά με την έγκριση, εξ ονόματος της Ευρωπαϊκής Κοινότητας, του πρωτοκόλλου εφαρμογής της σύμβασης των Άλπεων του 1991, στον τομέα της ορεινής γεωργίας

text:
               30.9.2006

               EL

               Επίσημη Εφημερίδα της Ευρωπαϊκής Ένωσης

               L 271/61

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 19ης Ιουνίου 2006
   σχετικά με την έγκριση, εξ ονόματος της Ευρωπαϊκής Κοινότητας, του πρωτοκόλλου εφαρμογής της σύμβασης των Άλπεων του 1991, στον τομέα της ορεινής γεωργίας
   (2006/655/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και παράγραφος 3 πρώτο εδάφιο,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η περιοχή των Άλπεων χαρακτηρίζεται από τον πλούτο της σε φυσικούς πόρους, ιδίως σε υδάτινους πόρους, από το γεωργικό δυναμικό της, την ιστορική και πολιτιστική κληρονομιά της, την αξία της ποιότητας ζωής, τις οικονομικές δραστηριότητες και τις δραστηριότητες ψυχαγωγίας όχι μόνο για τον τοπικό πληθυσμό, αλλά και για άλλους πληθυσμούς. Ωστόσο, η περιοχή των Άλπεων χαρακτηρίζεται επίσης από δύσκολες συνθήκες παραγωγής και διαβίωσης, στο πλαίσιο των γεωργικών δραστηριοτήτων, λόγω των γεωμορφολογικών και κλιματικών συνθηκών.

               (2)

               Η σύμβαση για την προστασία των Άλπεων, εφεξής «σύμβαση των Άλπεων», υπεγράφη, εξ ονόματος της Ευρωπαϊκής Κοινότητας, στις 7 Νοεμβρίου 1991, εγκρίθηκε με την απόφαση 96/191/ΕΚ του Συμβουλίου (2), και άρχισε να ισχύει στις 4 Απριλίου 1998. Σύμφωνα με το άρθρο 2 παράγραφοι 2 και 3 της σύμβασης των Άλπεων, συγκεκριμένα μέτρα για την επίτευξη των στόχων της περιλαμβάνονται στα διάφορα πρωτόκολλα, και ιδίως στο πρωτόκολλο για την ορεινή γεωργία.

               (3)

               Η Επιτροπή των Ευρωπαϊκών Κοινοτήτων συμμετείχε στις διαπραγματεύσεις του πρωτοκόλλου για την ορεινή γεωργία, το οποίο έχει επηρεαστεί σημαντικά από τις πολιτικές και τη νομοθεσία της Κοινότητας. Η Ευρωπαϊκή Κοινότητα έχει υπογράψει το πρωτόκολλο εφαρμογής της σύμβασης των Άλπεων του 1991, στον τομέα της ορεινής γεωργίας (πρωτόκολλο για την «ορεινή γεωργία»), στο Chambéry, στις 20 Δεκεμβρίου 1994.

               (4)

               Σύμφωνα με το συνολικό στόχο της βιώσιμης ανάπτυξης, το πρωτόκολλο για την «ορεινή γεωργία» αποσκοπεί, όπως προβλέπεται στο άρθρο 1, να διασφαλίσει και να προωθήσει ορεινή γεωργία που να είναι προσαρμοσμένη στις τοπικές συνθήκες και συμβατή προς το περιβάλλον στην περιοχή των Άλπεων προκειμένου να εξασφαλίσει την ουσιαστική συμβολή της στη διατήρηση του πληθυσμού και στη διαφύλαξη βιώσιμων οικονομικών δραστηριοτήτων, ιδίως μέσω της παραγωγής τυπικών προϊόντων ποιότητας, της διατήρησης του φυσικού περιβάλλοντος, της προστασίας από φυσικές καταστροφές και της διαφύλαξης της ομορφιάς και της αξίας του τοπίου. Τα συμβαλλόμενα μέρη θα πρέπει να βελτιστοποιήσουν τον πολυλειτουργικό ρόλο της ορεινής γεωργίας.

               (5)

               Οι στόχοι και τα μέτρα που προβλέπονται στο πρωτόκολλο για την «ορεινή γεωργία», όπως η ενθάρρυνση της ορεινής γεωργίας και η βελτίωση των συνθηκών διαβίωσης, η χρήση της γης, η εφαρμογή φιλικών προς το περιβάλλον μεθόδων παραγωγής και δασικών μέτρων, καθώς και η προώθηση και η εμπορία, είναι σύμφωνα με τη νομοθεσία και την πολιτική της Κοινότητας στον τομέα της γεωργίας, και ιδίως με τον κανονισμό (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (3).

               (6)

               Το πρωτόκολλο για την «ορεινή γεωργία» αποτελεί ενιαίο πλαίσιο για τη διαμόρφωση διασυνοριακής στρατηγικής στην οποία εντάσσονται κοινοί στόχοι και ενέργειες για την επίλυση των ειδικών προβλημάτων της περιοχής των Άλπεων.

               (7)

               Η σύμβαση των Άλπεων και το πρωτόκολλο για την «ορεινή γεωργία» αφορούν 13 εκατ. κατοίκους και περίπου 6 000 κοινότητες σε περιοχή 19 εκατ. εκταρίων. Οι Άλπεις έχουν επίσης πολύ μεγάλη σημασία για τους πληθυσμούς άλλων περιοχών.

               (8)

               Η σύμβαση των Άλπεων και τα πρωτόκολλα εφαρμογής της, συμπεριλαμβανομένου του πρωτοκόλλου για την «ορεινή γεωργία», είναι οι πρώτες διεθνείς συμφωνίες παγκοσμίως για μία ορεινή περιοχή και αποτελούν υπόδειγμα για άλλες περιοχές.

               (9)

               Η επικύρωση του πρωτοκόλλου για την «ορεινή γεωργία» θα επιβεβαιώσει τη δέσμευση της Ευρωπαϊκής Κοινότητας, θα αποτελέσει ένα ισχυρό πολιτικό μήνυμα και θα ενισχύσει την οικολογική διαδικασία σε όλη την περιοχή, η οποία είναι μεγάλης σημασίας για την Ευρώπη.

               (10)

               Ως εκ τούτου, κρίνεται σκόπιμο να εγκριθεί το πρωτόκολλο για την «ορεινή γεωργία», εξ ονόματος της Κοινότητας,

         ΑΠΟΦΑΣΙΖΕΙ:
   Άρθρο 1
   Το πρωτόκολλο εφαρμογής της σύμβασης των Άλπεων του 1991, στον τομέα της ορεινής γεωργίας (πρωτόκολλο για την «ορεινή γεωργία») εγκρίνεται εξ ονόματος της Κοινότητας.
   Το κείμενο του πρωτοκόλλου και των σχετικών δηλώσεων επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να προβούν εξ ονόματος της Ευρωπαϊκής Κοινότητας, στην κατάθεση του εγγράφου έγκρισης σύμφωνα με το άρθρο 24 του πρωτοκόλλου καθώς και των συνημμένων δηλώσεων.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Λουξεμβούργο, 19 Ιουνίου 2006.

            Για το Συμβούλιο

            Ο Πρόεδρος

         J. PRÖLL

      (1)  Γνώμη της 13ης Ιουνίου 2006 (δεν έχει ακόμα δημοσιευθεί στην Επίσημη Εφημερίδα).

      (2)  ΕΕ L 61 της 12.3.1996, σ. 31.

      (3)  ΕΕ L 277 της 21.10.2005, σ. 1.
   ΔΗΛΩΣΕΙΣ ΕΞ ΟΝΟΜΑΤΟΣ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ
   ΔΗΛΩΣΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΣΧΕΤΙΚΑ ΜΕ ΤΑ ΑΡΘΡΑ 8 ΚΑΙ 9 ΤΟΥ ΠΡΩΤΟΚΟΛΛΟΥ ΓΙΑ ΤΗΝ ΟΡΕΙΝΗ ΓΕΩΡΓΙΑ
   Η Ευρωπαϊκή Κοινότητα αναγνωρίζει την αρχή της συνύπαρξης που ορίζει τη δυνατότητα των γεωργών να επιλέγουν μεταξύ παραδοσιακής, βιολογικής και γενετικά τροποποιημένης παραγωγής, σύμφωνα με τις νομικές υποχρεώσεις για την επισήμανση των ΓΤΟ ή τις προδιαγραφές καθαρότητας. Τα σχετικά άρθρα του πρωτοκόλλου για την ορεινή γεωργία θα πρέπει να ερμηνεύονται υπ’ αυτήν την έννοια.
   ΔΗΛΩΣΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΣΧΕΤΙΚΑ ΜΕ ΤΑ ΑΡΘΡΑ 7, 9 10, 11, 13, 14 ΚΑΙ 16 ΤΟΥ ΠΡΩΤΟΚΟΛΛΟΥ ΓΙΑ ΤΗΝ ΟΡΕΙΝΗ ΓΕΩΡΓΙΑ
   Η Ευρωπαϊκή Κοινότητα θεωρεί ότι τα μέτρα δημόσιας στήριξης υπέρ ορισμένων επιχειρήσεων πρέπει να είναι σύμφωνα με τους κανόνες της για τον ανταγωνισμό, οι οποίοι έχουν καθορισθεί βάσει των άρθρων 36, 87, 88 και 89 της συνθήκης ΕΚ, να μη στρεβλώνουν ούτε να απειλούν να στρεβλώσουν τον ανταγωνισμό και να μην επηρεάζουν τις συναλλαγές μεταξύ των συμβαλλόμενων μερών.
    ---documentbreak---

               30.9.2006

               EL

               Επίσημη Εφημερίδα της Ευρωπαϊκής Ένωσης

               L 271/63

         ΜΕΤΑΦΡΑΣΗ
   ΠΡΩΤΌΚΟΛΛΟ
   για την εφαρμογή της σύμβασης των Άλπεων του 1991 στον τομέα της ορεινής γεωργίας
   Πρωτόκολλο «ορεινή γεωργία»

      Προοίμιο

   Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,
   Η ΕΛΒΕΤΙΚΗ ΣΥΝΟΜΟΣΠΟΝΔΙΑ,
   Η ΓΑΛΛΙΚΗ ΔΗΜΟΚΡΑΤΙΑ,
   Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,
   Η ΙΤΑΛΙΚΗ ΔΗΜΟΚΡΑΤΙΑ,
   ΤΟ ΠΡΙΓΚΙΠΑΤΟ ΤΟΥ ΛΙΧΤΕΝΣΤΑΙΝ,
   ΤΟ ΠΡΙΓΚΙΠΑΤΟ ΤΟΥ ΜΟΝΑΚΟ,
   Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ
   και
   Η ΕΥΡΩΠΑΪΚΗ ΚΟΙΝΟΤΗΤΑ,
   ΣΥΜΦΩΝΑ με την αποστολή τους, βάση της σύμβασης για την προστασία των Άλπεων (σύμβαση των Άλπεων) της 7ης Νοεμβρίου 1991 για την εξασφάλιση σφαιρικής πολιτικής όσον αφορά την προστασία και την αειφόρο ανάπτυξη του χώρου των Άλπεων,
   ΚΑΤ’ ΕΦΑΡΜΟΓΗ των υποχρεώσεών τους που απορρέουν από το άρθρο 2 παράγραφοι 2 και 3 της σύμβασης των Άλπεων,
   ΕΝ ΕΠΙΓΝΩΣΕΙ ότι οφείλουν, για το γενικό συμφέρον, να διαφυλάσσουν τη διαχείριση των παραδοσιακών αγροτικών τοπίων καθώς και την άσκηση γεωργίας προσαρμοσμένης στις επιμέρους τοποθεσίες και συμβατής με το περιβάλλον, μεριμνώντας παράλληλα για την προώθησή τους, λαμβανομένων υπόψη των δυσχερέστερων οικονομικών συνθηκών,
   ΑΝΑΓΝΩΡΙΖΟΝΤΑΣ ότι ο χώρος των Άλπεων, λόγω του πλούτου του ως προς τους φυσικούς πόρους, τους υδρολογικούς πόρους, το γεωργικό του δυναμικό, την ιστορική και πολιτιστική του σημασία, την αξία του σε ευρωπαϊκό επίπεδο για τη ζωή, τις οικονομικές δραστηριότητες και τις αντίστοιχες ψυχαγωγικές δραστηριότητες, καθώς και λόγω των αξόνων επικοινωνίας που τον διασχίζουν, θα εξακολουθήσει να είναι καθοριστικής σημασίας ιδιαίτερα για τον τοπικό πληθυσμό, αλλά επίσης και για τον πληθυσμό άλλων περιοχών,
   ΜΕ ΤΗΝ ΠΕΠΟΙΘΗΣΗ ότι ο τοπικός πληθυσμός πρέπει να είναι σε θέση να καθορίζει το δικό του πρόγραμμα κοινωνικής, πολιτιστικής και οικονομικής ανάπτυξης και να συμμετέχει στην εφαρμογή του βάσει του υφιστάμενου θεσμικού πλαισίου,
   ΜΕ ΤΗΝ ΠΕΠΟΙΘΗΣΗ ότι επιβάλλεται να εναρμονισθούν τα οικονομικά συμφέροντα και οι οικονομικές απαιτήσεις, λαμβάνοντας υπόψη τις ιδιομορφίες κάθε περιοχής και τον καθοριστικό ρόλο της γεωργίας,
   ΕΚΤΙΜΩΝΤΑΣ τη σημασία που είχε ανέκαθεν η γεωργία στο χώρο των Άλπεων και την απαραίτητη συμβολή που ο εν λόγω οικονομικός τομέας προσφέρει και θα συνεχίσει να προσφέρει ιδιαίτερα στις ορεινές περιοχές, ως βασικός πόρος για τη διατήρηση κατάλληλης πληθυσμιακής πυκνότητας, στον επισιτιστικό εφοδιασμό του πληθυσμού, στην παραγωγή τυπικών προϊόντων ποιότητας, στη διατήρηση και στη συντήρηση της υπαίθρου, ιδίως με στόχο την τουριστική της αξιοποίηση και, τέλος, για την προστασία του εδάφους από τη διάβρωση, τις χιονοστιβάδες και τις πλημμύρες,
   ΑΝΑΓΝΩΡΙΖΟΝΤΑΣ ότι οι μέθοδοι και η ένταση της γεωργικής εκμετάλλευσης ασκούν καθοριστική επιρροή στη φύση και τα τοπία και ότι οι καλλιεργούμενες κατά εκτατικό τρόπο γεωργικές εκτάσεις διαδραματίζουν βασικό ρόλο ως οικολογικά ενδιαιτήματα για τη χλωρίδα και την πανίδα των Άλπεων,
   ΑΝΑΓΝΩΡΙΖΟΝΤΑΣ εν προκειμένω ότι, για τις γεωργικές δραστηριότητες επικρατούν αντιξοότερες συνθήκες διαβίωσης και παραγωγής, λόγω της γεωμορφολογίας και του κλίματος των ορεινών περιοχών,
   ΠΕΠΕΙΣΜΕΝΕΣ ότι ορισμένα προβλήματα μπορούν να λυθούν μόνο σε διαμεθοριακό πλαίσιο και απαιτούν λήψη κοινών μέτρων εκ μέρους των αλπικών κρατών και ότι, ως εκ τούτου, κρίνεται σκόπιμο να ληφθούν, σε εθνικό και ευρωπαϊκό επίπεδο, οικονομικά και κοινωνικά μέτρα προσαρμογής και αντίστοιχα συνοδευτικά μέτρα ώστε, στις εν λόγω ορεινές περιοχές, το μέλλον των γεωργών και των εκμεταλλεύσεών τους να μην τίθεται σε κίνδυνο λόγω της εφαρμογής αποκλειστικά οικονομικών παραμέτρων,
   ΣΥΜΦΩΝΗΣΑΝ ΣΤΑ ΕΞΗΣ:
   ΚΕΦΑΛΑΙΟ I
   ΓΕΝΙΚΕΣ ΔΙΑΤΑΞΕΙΣ
   Άρθρο 1
   Στόχοι
   1.   Το παρόν πρωτόκολλο καθορίζει μέτρα σε διεθνές επίπεδο για τη διατήρηση και την ενθάρρυνση της ορεινής γεωργίας που είναι προσαρμοσμένη στις επιμέρους τοποθεσίες και συμβατή προς το περιβάλλον· αποσκοπεί στην αναγνώριση και εξασφάλιση της ουσιαστικής συμμετοχής της στη διατήρηση του πληθυσμού και στη διαφύλαξη των αειφόρων οικονομικών δραστηριοτήτων, ιδίως με την παραγωγή τυπικών προϊόντων ποιότητας, στην προστασία του φυσικού πλαισίου διαβίωσης, στην πρόληψη των φυσικών κινδύνων, στη διατήρηση της ομορφιάς και της ψυχαγωγικής αξίας των αγροτικών και φυσικών τοπίων καθώς και στην πολιτιστική ζωή στο χώρο των Άλπεων.
   2.   Κατά την εφαρμογή του παρόντος πρωτοκόλλου, τα συμβαλλόμενα μέρη επιδιώκουν να βελτιστοποιήσουν όλες τις λειτουργίες της ορεινής γεωργίας.
   Άρθρο 2
   Συνεκτίμηση των στόχων στις άλλες πολιτικές
   Τα συμβαλλόμενα μέρη αναλαμβάνουν την υποχρέωση να λαμβάνουν επίσης υπόψη τους στόχους του παρόντος πρωτοκόλλου και στις άλλες πολιτικές τους.
   Άρθρο 3
   Θεμελιώδεις υποχρεώσεις στο γενικό οικονομικό πλαίσιο
   Τα συμβαλλόμενα μέρη συμφωνούν για την ανάγκη να προσαρμόσουν σε όλα τα επίπεδα τη γεωργική πολιτική, σύμφωνα με τη γενική οικονομική πολιτική, στις απαιτήσεις για ισορροπημένη και αειφόρο ανάπτυξη, ώστε να καταστεί δυνατό, υπό τις δεδομένες συνθήκες της οικονομικής πολιτικής:

               α)

               να ενθαρρυνθεί, ιδίως στις ορεινές περιοχές, η γεωργία που είναι φιλική προς το περιβάλλον και τις κοινωφελείς λειτουργίες του κατά την έννοια του άρθρου 7 του παρόντος πρωτοκόλλου·

               β)

               να ενεργήσουν αποτελεσματικά κατά της εγκατάλειψης των ορεινών περιοχών, εξασφαλίζοντας επίσης εν προκειμένω κατάλληλες συνθήκες διαβίωσης, με τη λήψη μέτρων κοινωνικής και διαρθρωτικής πολιτικής συνδεδεμένων με δέσμη μέτρων γεωργικής και περιβαλλοντικής πολιτικής.

         Άρθρο 4
   Ο ρόλος των γεωργών
   Τα συμβαλλόμενα μέρη συμφωνούν ότι, ειδικά στις ορεινές περιοχές, η γεωργία διαμόρφωσε εδώ και αιώνες το τοπίο, αποδίδοντάς του ιστορικό χαρακτήρα και πολιτιστική αξία. Ως εκ τούτου, συντρέχουν λόγοι να αναγνωρισθεί ο βασικός ρόλος των γεωργών, λόγω των σημερινών και αυριανών πολυλειτουργικών καθηκόντων τους σε ό,τι αφορά τη διαφύλαξη των φυσικών και αγροτικών τοπίων και να επιδιωχθεί η συμμετοχή τους στις αποφάσεις και τα μέτρα που λαμβάνονται για τις ορεινές περιφέρειες.
   Άρθρο 5
   Η συμμετοχή εδαφικών ενοτήτων
   1.   Βάσει του υφιστάμενου θεσμικού πλαισίου, κάθε συμβαλλόμενο μέρος καθορίζει το βέλτιστο επίπεδο συντονισμού και συνεργασίας μεταξύ των θεσμικών φορέων και των άμεσα εμπλεκόμενων εδαφικών ενοτήτων ώστε να εξασφαλίζεται η αλληλεγγύη όσον αφορά την ανάληψη ευθυνών, ιδίως για την εκμετάλλευση και την ανάπτυξη συνεργειών όσον αφορά την εφαρμογή πολιτικών ορεινής γεωργίας καθώς και την υλοποίηση των μέτρων που απορρέουν από αυτές.
   2.   Οι άμεσα εμπλεκόμενες εδαφικές ενότητες συμμετέχουν στα επιμέρους στάδια προπαρασκευής και εφαρμογής των εν λόγω πολιτικών και μέτρων στο πλαίσιο των αρμοδιοτήτων τους, εντός του υφιστάμενου θεσμικού πλαισίου.
   Άρθρο 6
   Διεθνής συνεργασία
   Τα συμβαλλόμενα μέρη δεσμεύονται:

               α)

               να προβαίνουν σε κοινές αξιολογήσεις της ανάπτυξης της γεωργικής πολιτικής και να εξασφαλίζουν αμοιβαία τη διενέργεια διαβουλεύσεων πριν από την έγκριση κάθε σημαντικής απόφασης σχετικά με θέματα γεωργικής πολιτικής, με σκοπό την εφαρμογή του παρόντος πρωτοκόλλου·

               β)

               να εξασφαλίζουν την υλοποίηση των στόχων και των μέτρων που προβλέπει το παρόν πρωτόκολλο με τη διασυνοριακή συνεργασία όλων των αρμόδιων αρχών και ιδιαιτέρως των περιφερειακών διοικήσεων και των τοπικών ενοτήτων·

               γ)

               να ενθαρρύνουν τις ανταλλαγές γνώσεων και εμπειρίας καθώς την ανάληψη κοινών πρωτοβουλιών με διεθνή συνεργασία μεταξύ των ινστιτούτων έρευνας και κατάρτισης, μεταξύ των γεωργικών και περιβαλλοντικών οργανώσεων καθώς και μεταξύ των μέσων μαζικής ενημέρωσης.

         ΚΕΦΑΛΑΙΟ II
   ΕΙΔΙΚΑ ΜΕΤΡΑ
   Άρθρο 7
   Ενθάρρυνση της ορεινής γεωργίας
   1.   Τα συμβαλλόμενα μέρη καταβάλλουν κάθε δυνατή προσπάθεια για να διαφοροποιήσουν τα μέτρα της γεωργικής πολιτικής σε όλα τα επίπεδα, συναρτήσει των διαφορετικών συνθηκών στις επιμέρους τοποθεσίες και να ενθαρρύνουν την ορεινή γεωργία λαμβάνοντας υπόψη τα κατά τόπους φυσικά μειονεκτήματα. Κρίνεται σκόπιμο να στηριχθούν ιδιαιτέρως οι εκμεταλλεύσεις που εξασφαλίζουν ένα ελάχιστο όριο γεωργικής δραστηριότητας σε ακραίες τοποθεσίες.
   2.   Η συμβολή της ορεινής γεωργίας στη διαφύλαξη και τη συντήρηση των φυσικών και γεωργικών εκτάσεων καθώς και η πρόληψη των φυσικών κινδύνων, υπέρ του γενικού συμφέροντος, συνεπάγεται κατάλληλη αποζημίωση, στο πλαίσιο των συμβατικών συμφωνιών που συνδέονται με έργα και προσφερόμενες υπηρεσίες που υπερβαίνουν τις γενικές υποχρεώσεις.
   Άρθρο 8
   Χωροταξία και γεωργικές εκτάσεις
   1.   Τα συμβαλλόμενα μέρη αναλαμβάνουν την υποχρέωση, σεβόμενα τις φυσικές και γεωργικές εκτάσεις, να λαμβάνουν υπόψη τις ιδιαίτερες συνθήκες που επικρατούν στις ορεινές περιοχές στο πλαίσιο της χωροταξίας, της χρήσης των εδαφών, της εγγείου αναδιοργάνωσης και της βελτίωσης των εδαφών.
   2.   Για να εκπληρώσει τα πολλαπλά καθήκοντά της, η ορεινή γεωργία θα πρέπει κατά πρώτο να διαθέτει τις απαραίτητες εκτάσεις για γεωργική εκμετάλλευση η οποία θα είναι προσαρμοσμένη προς τις επιμέρους τοποθεσίες και φιλική προς το περιβάλλον.
   3.   Στο πλαίσιο αυτό, είναι απαραίτητο να εξασφαλισθεί η διαφύλαξη ή η αποκατάσταση παραδοσιακών στοιχείων του γεωργικού τοπίου (δάση, παρυφές δασών, φράκτες, δασύλλια, υγροί, ξηροί και θεριζόμενοι λειμώνες, ορεινοί βοσκότοποι) καθώς και η εκμετάλλευσή τους.
   4.   Θα πρέπει να ληφθούν ειδικά μέτρα για τη διαφύλαξη των γεωργικών κτιρίων και των αρχιτεκτονικών παραδοσιακών γεωργικών στοιχείων, καθώς και για τη διατήρηση της χρήσης των χαρακτηριστικών μεθόδων και υλικών κατασκευής.
   Άρθρο 9
   Μέθοδοι εκμετάλλευσης που σέβονται τη φύση. Τυπικά προϊόντα
   Τα συμβαλλόμενα μέρη αναλαμβάνουν την υποχρέωση να λαμβάνουν όλα τα απαραίτητα μέτρα για την εφαρμογή κοινών κριτηρίων, με στόχο να ευνοούνται η χρήση και η διάδοση, στις ορεινές περιοχές, των μεθόδων εκτατικής εκμετάλλευσης, οι οποίες σέβονται τη φύση και θεωρούνται χαρακτηριστικές του χώρου, προστατεύοντας παράλληλα και αξιοποιώντας τα τυπικά γεωργικά προϊόντα που χαρακτηρίζονται από τρόπο παραγωγής που είναι τοπικά περιορισμένος, μοναδικός και σέβεται τη φύση.
   Άρθρο 10
   Κτηνοτροφικές δραστηριότητες προσαρμοσμένες στις τοποθεσίες και ποικιλομορφία της γενετικής κληρονομιάς
   1.   Τα συμβαλλόμενα μέρη συμφωνούν ότι οι κτηνοτροφικές δραστηριότητες που είναι προσαρμοσμένες στις επιμέρους τοποθεσίες, και συνδέονται με τις διαθέσιμες εκτάσεις, αποτελούν καθοριστικής σημασίας συνιστώσα της ορεινής γεωργίας, τόσο ως πηγή εισοδημάτων όσο και ως στοιχείο καθοριστικής σημασίας για την ταυτότητα του τοπίου και των καλλιεργειών. Κατά συνέπεια, κρίνεται σκόπιμο να διατηρηθεί η κτηνοτροφική οικονομία, συμπεριλαμβανομένων των παραδοσιακών οικόσιτων ζώων, με όλη την ποικιλία των χαρακτηριστικών φυλών και των τυπικών προϊόντων· οι εν λόγω κτηνοτροφικές δραστηριότητες πρέπει να είναι προσαρμοσμένες στις επιμέρους τοποθεσίες, να χρησιμοποιούν τις διαθέσιμες εκτάσεις και να σέβονται το περιβάλλον.
   2.   Σε αυτή την προοπτική, είναι σημαντικό να διατηρούνται οι αναγκαίες γεωργικές, χορτονομικές και δασοκομικές δομές, εξασφαλίζοντας τη δέουσα ισορροπία σε κάθε επιμέρους τοποθεσία μεταξύ των εκτάσεων παραγωγής χορτονομής και των κτηνοτροφικών δραστηριοτήτων, στο πλαίσιο μιας δεόντως προσαρμοσμένης εκτατικής χορτονομικής παραγωγής.
   3.   Επιπλέον, κρίνεται σκόπιμο να θεσπισθούν τα απαραίτητα μέτρα για τη διατήρηση της ποικιλότητας της γενετικής κληρονομιάς των ζώων απόδοσης και των καλλιεργούμενων φυτών, ιδίως στον τομέα της έρευνας και των γεωργικών εφαρμογών.
   Άρθρο 11
   Εμπορική προβολή
   1.   Τα συμβαλλόμενα μέρη καταβάλλουν κάθε δυνατή προσπάθεια ώστε να δημιουργηθούν ευνοϊκές συνθήκες για την εμπορική προώθηση των προϊόντων της ορεινής γεωργίας, με στόχο να αυξηθούν οι πωλήσεις τους επιτόπου και να ενισχυθεί η ανταγωνιστικότητά τους στις εθνικές και διεθνείς αγορές.
   2.   Η προώθηση, μεταξύ άλλων, επιδιώκεται με τα σήματα ελεγχόμενης ονομασίας προέλευσης και εγγυημένης ποιότητας που επιτρέπουν ταυτόχρονα την προστασία των παραγωγών και των καταναλωτών.
   Άρθρο 12
   Περιορισμός της παραγωγής
   Σε περίπτωση περιορισμού της γεωργικής παραγωγής, τα συμβαλλόμενα μέρη προσπαθούν να λαμβάνουν υπόψη τις ιδιαίτερες απαιτήσεις στις ορεινές περιοχές, όσον αφορά την άσκηση γεωργικών δραστηριοτήτων που είναι προσαρμοσμένες προς τις τοποθεσίες και συμβατές προς το περιβάλλον.
   Άρθρο 13
   Συμπληρωματικότητα της γεωργίας και της δασικής οικονομίας
   Τα συμβαλλόμενα μέρη συμφωνούν ότι, λόγω της συμπληρωματικότητας και της μερικής αλληλεξάρτησης της γεωργικής και της δασικής οικονομίας στις ορεινές περιοχές, απαιτείται η ολοκληρωμένη διαμόρφωσή τους. Ως εκ τούτου, ενθαρρύνουν:

               α)

               την ανάπτυξη δασικής οικονομίας συμβατής προς τη φύση ως πηγής συμπληρωματικών εισοδημάτων των γεωργικών εκμεταλλεύσεων και ως συμπληρωματικής δραστηριότητας των απασχολουμένων στο γεωργικό τομέα·

               β)

               το συνυπολογισμό των προστατευτικών, παραγωγικών και ψυχαγωγικών λειτουργιών καθώς και των οικολογικών και βιογενετικών λειτουργιών των δασών, σε σχέση με τις γεωργικές εκτάσεις και κατά τρόπο που να λαμβάνεται δεόντως υπόψη η ιδιομορφία της εκάστοτε επιμέρους τοποθεσίας και κατά τρόπο αρμονικό προς το τοπίο·

               γ)

               τη ρύθμιση της χορτονομικής παραγωγής και των πληθυσμών θηραμάτων ώστε να προλαμβάνεται κάθε μη ανεκτή ζημία των δασών και των καλλιεργειών.

         Άρθρο 14
   Συμπληρωματικές πηγές εισοδήματος
   Αναγνωρίζοντας την παραδοσιακή σημασία της οικογενειακής γεωργικής εκμετάλλευσης για την ορεινή γεωργία και με στόχο την υποστήριξή της ως οικονομικής δραστηριότητας –κύριας, συμπληρωματικής ή δευτερεύουσας– τα συμβαλλόμενα μέρη ενθαρρύνουν τη δημιουργία και την ανάπτυξη συμπληρωματικών πηγών εισοδήματος στις ορεινές περιοχές, ιδίως κατόπιν πρωτοβουλίας και υπέρ των τοπικών πληθυσμών, ιδίως στους τομείς που συνδέονται με τη γεωργία, όπως η δασική οικονομία, ο τουρισμός και η χειροτεχνία αρμονικά με τη διατήρηση του φυσικού και αγροτικού τοπίου.
   Άρθρο 15
   Βελτίωση των συνθηκών διαβίωσης και εργασίας
   Τα συμβαλλόμενα μέρη ενθαρρύνουν την ενίσχυση και τη βελτίωση της ποιότητας των υπηρεσιών που είναι απαραίτητες για την αντιμετώπιση των αντίξοων συνθηκών που αντιμετωπίζουν οι απασχολούμενοι στον τομέα των γεωργικών και δασικών δραστηριοτήτων στις ορεινές περιοχές με στόχο να συνδεθεί η βελτίωση των συνθηκών διαβίωσης και εργασίας τους με την οικονομική και κοινωνική ανάπτυξη που παρατηρείται σε άλλους τομείς και σε άλλα σημεία του αλπικού χώρου. Προς τούτο, τα κριτήρια για τη λήψη αποφάσεων δεν θα πρέπει να είναι αποκλειστικά και μόνο οικονομικού χαρακτήρα. Αυτό ισχύει κυρίως για τις συνδέσεις, τις κατασκευές και τις ανακατασκευές οικιστικών και γεωργικών κτιρίων, και την αγορά και τη συντήρηση εγκαταστάσεων και τεχνικού εξοπλισμού.
   Άρθρο 16
   Συμπληρωματικά μέτρα
   Τα συμβαλλόμενα μέρη δύνανται να λαμβάνουν συμπληρωματικά μέτρα για την ορεινή γεωργία πέραν των ήδη προβλεπόμενων στο παρόν πρωτόκολλο.
   ΚΕΦΑΛΑΙΟ III
   ΕΡΕΥΝΑ, ΚΑΤΑΡΤΙΣΗ ΚΑΙ ΕΝΗΜΕΡΩΣΗ
   Άρθρο 17
   Έρευνα και παρατήρηση
   1.   Τα συμβαλλόμενα μέρη ενθαρρύνουν και εναρμονίζουν, σε στενή συνεργασία, την έρευνα και τη συστηματική παρακολούθηση που θεωρούνται χρήσιμες για την επίτευξη των στόχων του παρόντος πρωτοκόλλου.
   2.   Ενθαρρύνουν ιδίως τη γεωργική έρευνα που αφορά ειδικότερα την ορεινή γεωργία, η οποία θα αναπτυχθεί έτσι ώστε να ανταποκρίνεται όσο το δυνατό καλύτερα στις συγκεκριμένες τοπικές συνθήκες και θα ενσωματωθεί στη διαδικασία του προσδιορισμού και της εξακρίβωσης των στόχων και των μέτρων της γεωργικής πολιτικής· τα επιτυγχανόμενα αποτελέσματα εφαρμόζονται στις δραστηριότητες επιμόρφωσης/κατάρτισης και τεχνικής αρωγής για τη γεωργία.
   3.   Τα συμβαλλόμενα μέρη μεριμνούν ώστε τα εθνικά αποτελέσματα της έρευνας και της συστηματικής παρακολούθησης να ενσωματώνονται σε κοινό σύστημα συνεχούς παρατήρησης και ενημέρωσης και να είναι προσπελάσιμα από το κοινό βάσει του υφιστάμενου θεσμικού πλαισίου.
   4.   Όσον αφορά τις επιμέρους ορεινές περιοχές και λαμβάνοντας υπόψη τους στόχους και τα μέτρα που καθορίζει το παρόν πρωτόκόλλο, τα συμβαλλόμενα μέρη εκπονούν ιδίως συγκρίσιμη απογραφή της οικονομικής και κοινωνικής κατάστασης όσον αφορά την ορεινή γεωργία.
   5.   Η εν λόγω απογραφή πρέπει να ενημερώνεται περιοδικά και να περιλαμβάνει αναφορές σε θέματα και περιοχές που χαρακτηρίζονται από ειδικά προβλήματα, καθώς και αναφορές σχετικά με την αποτελεσματικότητα των ήδη ληφθέντων μέτρων και των μέτρων που πρέπει να θεσπισθούν. Εξετάζονται κατά προτεραιότητα τα δεδομένα που αφορούν τη δημογραφική, κοινωνική και οικονομική ανάπτυξη σε συνδυασμό με τους διαφόρους γεωγραφικούς, και οικολογικούς δείκτες και τους δείκτες υποδομών των εν λόγω περιοχών καθώς και ο ορισμός αντίστοιχων κριτηρίων για την αειφόρο και ισόρροπη ανάπτυξη κατά την έννοια της σύμβασης των Άλπεων και του παρόντος πρωτοκόλλου.
   6.   Επιπλέον, τα θέματα που αναφέρονται στο παράρτημα θεωρούνται ως θέματα προτεραιότητας.
   Άρθρο 18
   Κατάρτιση και ενημέρωση
   1.   Τα συμβαλλόμενα μέρη ευνοούν την αρχική και συνεχή κατάρτιση καθώς και την ενημέρωση του κοινού όσον αφορά τους στόχους, τα μέτρα και την εφαρμογή του παρόντος πρωτοκόλλου.
   2.   Τα συμβαλλόμενα μέρη ενθαρρύνουν ιδίως:

               α)

               τη μεγαλύτερη ανάπτυξη της αρχικής και συνεχούς κατάρτισης, της τεχνικής αρωγής στο γεωργικό τομέα, της αρωγής σε θέματα διαχείρισης επιχειρήσεων και εμπορικής διαχείρισης, λαμβάνοντας πάντοτε υπόψη την προστασία της φύσης και του περιβάλλοντος. Η προσφερόμενη κατάρτιση κατά γενικό κανόνα θα διαρθρώνεται κατά τρόπο που να διευκολύνει τον προσανατολισμό και την προπαρασκευή για άλλες, εναλλακτικές ή συμπληρωματικές, επαγγελματικές δραστηριότητες σε τομείς που έχουν σχέση με τη γεωργία·

               β)

               την ευρεία και αντικειμενική ενημέρωση η οποία δεν θα περιορίζεται στο άμεσα εμπλεκόμενο προσωπικό και διοικήσεις αλλά θα φθάνει, ιδίως χάρη στα μέσα μαζικής ενημέρωσης, στο μεγαλύτερο μέρος της κοινής γνώμης εντός και εκτός του αλπικού χώρου, καθιστώντας γνωστή τη λειτουργία της ορεινής γεωργίας και προκαλώντας αντίστοιχο ενδιαφέρον.

         3.   Επιπλέον, τα θέματα, τα οποία αναφέρονται στο παράρτημα, θεωρούνται ως θέματα προτεραιότητας.
   ΚΕΦΑΛΑΙΟ IV
   ΕΦΑΡΜΟΓΗ, ΕΛΕΓΧΟΣ ΚΑΙ ΑΞΙΟΛΟΓΗΣΗ
   Άρθρο 19
   Εφαρμογή
   Τα συμβαλλόμενα μέρη αναλαμβάνουν την υποχρέωση να μεριμνούν για την εφαρμογή του παρόντος πρωτοκόλλου, λαμβάνοντας όλα τα ενδεδειγμένα μέτρα βάσει του υφιστάμενου θεσμικού πλαισίου.
   Άρθρο 20
   Έλεγχος της τήρησης των υποχρεώσεων
   1.   Τα συμβαλλόμενα μέρη υποβάλλουν τακτικά εκθέσεις στη μόνιμη επιτροπή σχετικά με τα μέτρα που έχουν λάβει βάσει του παρόντος πρωτοκόλλου. Οι εκθέσεις αφορούν επίσης το θέμα της αποτελεσματικότητας των ληφθέντων μέτρων. Η διάσκεψη των Άλπεων καθορίζει την περιοδικότητα των εν λόγω εκθέσεων.
   2.   Η μόνιμη επιτροπή εξετάζει τις ως άνω εκθέσεις για να διαπιστώσει κατά πόσον τα συμβαλλόμενα μέτρα έχουν ανταποκριθεί στις υποχρεώσεις τους που απορρέουν από το παρόν πρωτόκολλο. Η Επιτροπή δύναται επίσης να ζητήσει συμπληρωματικές πληροφορίες από τα εμπλεκόμενα συμβαλλόμενα μέρη ή να προσφεύγει σε άλλες πηγές πληροφοριών.
   3.   Η μόνιμη επιτροπή συντάσσει έκθεση σχετικά με την τήρηση, εκ μέρους των συμβαλλομένων μερών, των υποχρεώσεων που απορρέουν από το παρόν πρωτόκολλο, η οποία διαβιβάζεται στη Διάσκεψη των Άλπεων.
   4.   Η Διάσκεψη των Άλπεων λαμβάνει υπόψη την εν λόγω έκθεση. Εάν διαπιστώσει παράλειψη τήρησης υποχρεώσεων, δύναται να διατυπώνει συστάσεις.
   Άρθρο 21
   Αξιολόγηση της αποτελεσματικότητας των διατάξεων
   1.   Τα συμβαλλόμενα μέρη εξετάζουν και αξιολογούν, σε τακτά χρονικά διαστήματα, την αποτελεσματικότητα των διατάξεων του παρόντος πρωτοκόλλου. Εφόσον κριθεί απαραίτητο για την επίτευξη των στόχων, εξετάζουν το ενδεχόμενο θέσπισης καταλλήλων τροποποιήσεων για το παρόν πρωτόκολλο.
   2.   Βάσει του υφιστάμενου θεσμικού πλαισίου, οι εδαφικές ενότητες συμμετέχουν στην εν λόγω αξιολόγηση. Μπορεί επίσης να ζητείται η γνώμη των μη κυβερνητικών οργανισμών που ενεργοποιούνται στον αντίστοιχο τομέα.
   ΚΕΦΑΛΑΙΟ V
   ΤΕΛΙΚΕΣ ΔΙΑΤΑΞΕΙΣ
   Άρθρο 22
   Σχέσεις μεταξύ της σύμβασης των Άλπεων και του πρωτοκόλλου
   1.   Το παρόν πρωτόκολλο αποτελεί πρωτόκολλο της σύμβασης των Άλπεων κατά την έννοια του άρθρου 2 και των άλλων σχετικών άρθρων της ως άνω σύμβασης.
   2.   Ουδείς δύναται να καταστεί συμβαλλόμενο μέρος στο παρόν πρωτόκολλο αν δεν συγκαταλέγεται μεταξύ των συμβαλλομένων μερών της σύμβασης των Άλπεων. Κάθε καταγγελία της σύμβασης των Άλπεων ισοδυναμεί με καταγγελία του παρόντος πρωτοκόλλου.
   3.   Όταν η Διάσκεψη των Άλπεων αποφασίζει για θέματα σχετικά με το παρόν πρωτόκολλο, μόνο τα συμβαλλόμενα μέρη στο παρόν πρωτόκολλο μπορούν να λαμβάνουν μέρος στη ψηφοφορία.
   Άρθρο 23
   Υπογραφή και επικύρωση
   1.   Το παρόν πρωτόκολλο είναι ανοικτό προς υπογραφή εκ μέρους των κρατών που έχουν υπογράψει τη σύμβαση των Άλπεων και εκ μέρους της Ευρωπαϊκής Κοινότητας στις 20 Δεκεμβρίου 1994, και, παρά τη Δημοκρατία της Αυστρίας, ως θεματοφύλακα, από τις 15 Ιανουαρίου 1995.
   2.   Το παρόν πρωτόκολλο τίθεται σε ισχύ για τα συμβαλλόμενα μέρη που έχουν εκφράσει τη συγκατάθεση τους να δεσμευθούν από το εν λόγω πρωτόκολλο τρεις μήνες μετά την ημερομηνία κατά την οποία τρία κράτη θα έχουν καταθέσει τις πράξεις κύρωσης, αποδοχής ή έγκρισης.
   3.   Για τα συμβαλλόμενα μέρη τα οποία εν συνεχεία εκφράζουν τη συγκατάθεσή τους να δεσμευθούν από το παρόν πρωτόκολλο, το πρωτόκολλο τίθεται σε ισχύ τρεις μήνες μετά την ημερομηνία κατάθεσης της πράξης κύρωσης, αποδοχής ή έγκρισης. Μετά την έναρξη ισχύος τροποποίησης του πρωτοκόλλου, κάθε νέο συμβαλλόμενο μέρος στο εν λόγω πρωτόκολλο καθίσταται συμβαλλόμενο μέρος του πρωτοκόλλου, όπως αυτό έχει τροποποιηθεί.
   Άρθρο 24
   Κοινοποιήσεις
   Ο θεματοφύλακας κοινοποιεί σε κάθε κράτος που αναφέρεται στο προοίμιο καθώς και στην Ευρωπαϊκή Κοινότητα, όσον αφορά το παρόν πρωτόκολλο:

               α)

               κάθε υπογραφή·

               β)

               την κατάθεση οιασδήποτε πράξης κύρωσης, αποδοχής ή έγκρισης·

               γ)

               κάθε ημερομηνία έναρξης ισχύος·

               δ)

               κάθε δήλωση εκ μέρους συμβαλλομένου μέρους ή υπογράψαντος·

               ε)

               κάθε καταγγελία η οποία κοινοποιήθηκε από συμβαλλόμενο μέρος, συμπεριλαμβανόμενης της ημερομηνίας έναρξης ισχύος της.

         Σε πίστωση των ανωτέρω οι υπογεγραμμένοι, οι οποίοι είναι δεόντως εξουσιοδοτημένοι προς τούτο, υπέγραψαν το παρόν πρωτόκολλο.

      Συνετάγη στο Chambéry, στις 20 Δεκεμβρίου 1994, στη γαλλική, γερμανική, ιταλική, σλοβενική γλώσσα. Τα κείμενα στις τέσσερις γλώσσες είναι εξίσου αυθεντικά, σε ένα μόνο αντίγραφο το οποίο θα κατατεθεί στα αρχεία του κράτους της Δημοκρατίας της Αυστρίας. Ο θεματοφύλακας διαβιβάζει επικυρωμένο αντίγραφο σε όλα τα υπογράφοντα μέρη.

   ΘΕΜΑΤΑ ΠΡΟΤΕΡΑΙΟΤΗΤΑΣ ΩΣ ΠΡΟΣ ΤΗΝ ΕΡΕΥΝΑ ΚΑΙ ΤΗΝ ΚΑΤΑΡΤΙΣΗ ΣΥΜΦΩΝΑ ΜΕ ΤΑ ΑΡΘΡΑ 17 ΚΑΙ 18
   Έρευνα
   Ορισμός και ταξινόμηση των ορεινών περιοχών βάσει του υψομέτρου, των κλιματικών, γεωμορφολογικών και οικονομικών συνθηκών καθώς και βάσει της υποδομής στα επιμέρους σημεία.
   Εξακριβώσεις των επιπτώσεων των μέτρων που έχουν θεσπισθεί σε διάφορα επίπεδα πολιτικών λήψης αποφάσεων όσον αφορά την ορεινή γεωργία (ΕΕ/Κοινή Γεωργική Πολιτική, κράτη, περιφέρειες, εδαφικές ενότητες), και τις οικολογικές λειτουργίες (κοινωνική και περιβαλλοντική συμβατότητα).
   Αξιολόγηση των οικονομικών, οικολογικών, κοινωνικών και πολιτιστικών λειτουργιών της γεωργίας και της δασικής οικονομίας και εξέταση των αντίστοιχων δυνατοτήτων ανάπτυξης, στο πλαίσιο των ειδικών τοπικών συνθηκών που επικρατούν στις διάφορες ορεινές περιοχές.
   Μέθοδοι παραγωγής και κατασκευής, κριτήρια βελτίωσης και ποιότητας των γεωργικών προϊόντων στις ορεινές περιοχές.
   Γενετική έρευνα και τεχνική αρωγή για τη διαφοροποιημένη διατήρηση, η οποία είναι προσαρμοσμένη στους επιμέρους τόπους και σέβεται το περιβάλλον, την ποικιλομορφία των φυλών των ζώων απόδοσης και των καλλιεργούμενων φυτών.
   Κατάρτιση
   Αρωγή και τεχνική, επιστημονική και κοινωνικοοικονομική κατάρτιση για τις γεωργικές εκμεταλλεύσεις καθώς και για τις εταιρείες παραγωγής ειδών διατροφής που ασχολούνται με τη μεταποίηση των προϊόντων τους.
   Διαχείριση επιχειρήσεων, από τεχνική και οικονομική πλευρά, με στόχο ιδίως τη διαφοροποίηση της προσφοράς προϊόντων, τις εναλλακτικές δυνατότητες παραγωγής και τα εισοδήματα τόσο από τη γεωργία όσο και εκτός του εν λόγω τομέα.
   Προϋποθέσεις και τεχνικές και οικονομικές επιπτώσεις της εφαρμογής των φυσικών μεθόδων εκμετάλλευσης και παραγωγής που σέβονται το περιβάλλον.
   Μέσα μαζικής ενημέρωσης, παρουσίαση και διάδοση των πληροφοριών που σχετίζονται με τον προσανατολισμό της κοινής γνώμης, της πολιτικής και της οικονομίας, εντός και εκτός του αλπικού χώρου.


Avis juridique important

|

32000D1934

Απόφαση αριθ. 1934/2000/ΕΚ του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για ανακήρυξη του 2001 ως ευρωπαϊκού έτους γλωσσών

Επίσημη Εφημερίδα αριθ. L 232 της 14/09/2000 σ. 0001 - 0005

Απόφαση αριθ. 1934/2000/ΕΚ του Ευρωπαϊκού Κοινοβουλίου και του Συμβουλίουτης 17ης Ιουλίου 2000για ανακήρυξη του 2001 ως ευρωπαϊκού έτους γλωσσώνΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 149 και 150,την πρόταση της Επιτροπής(1),τη γνώμη της Οικονομικής και Κοινωνικής Επιτροπής(2),τη γνώμη της Επιτροπής των Περιφερειών(3),Αποφασίζοντας σύμφωνα με τη διαδικασία του άρθρου 251 της συνθήκης(4),Εκτιμώντας τα ακόλουθα:(1) Στο προοίμιο της συνθήκης, αναφέρεται ότι τα κράτη μέλη είναι "αποφασισμένα να προάγουν την ανάπτυξη του υψηλότερου δυνατού επιπέδου γνώσης για τους λαούς τους μέσω ευρείας πρόσβασης στην εκπαίδευση και μέσω της συνεχούς αναπροσαρμογής της".(2) Το άρθρο 18 της συνθήκης θεσπίζει το δικαίωμα κάθε πολίτη της Ένωσης "να κυκλοφορεί και να διαμένει ελεύθερα στο έδαφος των κρατών μελών". H ικανότητα χρήσης ξένων γλωσσών είναι απαραίτητη προϋπόθεση για την πλήρη άσκηση του δικαιώματος αυτού στην πράξη.(3) Το άρθρο 151 της συνθήκης προβλέπει ότι η Κοινότητα συμβάλλει στην ανάπτυξη των πολιτισμών των κρατών μελών, σέβεται την εθνική και περιφερειακή ποικιλομορφία τους και λαμβάνει υπόψη τα πολιτιστικά θέματα στις δράσεις βάσει άλλων διατάξεων της συνθήκης· Μεταξύ των θεμάτων αυτών, όσα αφορούν τις γλώσσες έχουν ιδιαίτερη σημασία.(4) Όλες οι ευρωπαϊκές γλώσσες, υπό προφορική ή γραπτή μορφή, είναι πολιτιστικά ισότιμες και αξίζουν τον ίδιο σεβασμό, αποτελούν δε αναπόσπαστο τμήμα των πολιτισμικών και πολιτιστικών παραδόσεων της Ευρώπης.(5) Το ζήτημα των γλωσσών αποτελεί πρόκληση για το ευρωπαϊκό οικοδόμημα και, από αυτή την άποψη, τα αποτελέσματα του ευρωπαϊκού έτους γλωσσών μπορεί να αποδειχθούν πολύ διδακτικά όσον αφορά την προώθηση δράσεων υποστήριξης υπέρ της πολιτιστικής και γλωσσικής ποικιλομορφίας.(6) Το άρθρο 6 της συνθήκης για την Ευρωπαϊκή Ένωση προβλέπει ότι η Ένωση σέβεται τα θεμελιώδη δικαιώματα, όπως κατοχυρώνονται με την ευρωπαϊκή σύμβαση για την προστασία των δικαιωμάτων του ανθρώπου και των θεμελιωδών ελευθεριών.(7) Η πρόσβαση στην απέραντη λογοτεχνική κληρονομιά στη γλώσσα του πρωτοτύπου μπορεί να συμβάλλει στην ανάπτυξη της αμοιβαίας κατανόησης και να προσδώσει ένα απτό περιεχόμενο στην έννοια της ευρωπαϊκής ιθαγένειας.(8) Η εκμάθηση γλωσσών είναι σημαντική διότι εντείνει τη συνειδητοποίηση της πολιτισμικής διαφοράς και συμβάλλει στην εξάλειψη της ξενοφοβίας, του ρατσισμού, του αντισημιτισμού και της μισαλλοδοξίας.(9) Εκτός από τα οφέλη σε ανθρώπινο, πολιτιστικό και πολιτικό επίπεδο, η εκμάθηση γλωσσών αποτελεί επίσης ένα σημαντικό οικονομικό δυναμικό.(10) Η ορθή γνώση της μητρικής γλώσσας και η εκμάθηση των κλασσικών γλωσσών, ιδίως των λατινικών και των ελληνικών, μπορεί να διευκολύνει την εκμάθηση άλλων γλωσσών.(11) Είναι σημαντικό να ευαισθητοποιηθούν οι αρμόδιοι του δημόσιου και ιδιωτικού τομέα για τη σημασία της δυνατότητας εύκολης πρόσβασης στην εκμάθηση γλωσσών.(12) Τα συμπεράσματα του Συμβουλίου της 12ης Ιουνίου 1995 με θέμα τη γλωσσική ποικιλομορφία και την πολυγλωσσία στην Ευρωπαϊκή Ένωση έδωσαν έμφαση στο γεγονός ότι θα πρέπει να διατηρηθεί η γλωσσική ποικιλομορφία και να προωθηθεί η πολυγλωσσία στην Ένωση, με ίσο σεβασμό προς τις γλώσσες της Ένωσης και σύμφωνα με την αρχή της επικουρικότητας. Η απόφαση αριθ. 2493/95/ΕΚ του Ευρωπαϊκού Κοινοβουλίου και του Συμβουλίου(5), της 23ης Οκτωβρίου 1995, για την καθιέρωση του 1996 ως "ευρωπαϊκού έτους της δια βίου εκπαίδευσης και κατάρτισης" τόνισε τη σημασία του ρόλου της δια βίου εκπαίδευσης για την ανάπτυξη ικανοτήτων, συμπεριλαμβανομένων των γλωσσικών, καθ' όλη τη διάρκεια της ζωής του ατόμου.(13) Το Λευκό Βιβλίο της Επιτροπής του 1995 με τίτλο "Εκπαίδευση, κατάρτιση και έρευνα: Διδασκαλία και μάθηση-Προς την κοινωνία της γνώσης" έθεσε ως τέταρτο στόχο του την επαρκή γνώση τριών ευρωπαϊκών γλωσσών από όλους τους πολίτες. Το Πράσινο Βιβλίο της Επιτροπής του 1996 με τίτλο "Εκπαίδευση, κατάρτιση, έρευνα: Τα εμπόδια στη διακρατική κινητικότητα" κατέληξε στο συμπέρασμα ότι "η εκμάθηση δύο τουλάχιστον κοινοτικών γλωσσών έχει καταστεί προϋπόθεση, προκειμένου να επωφεληθούν οι πολίτες της Ευρωπαϊκής Ένωσης από τις επαγγελματικές και προσωπικές ευκαιρίες που τους προσφέρει η ενιαία αγορά".(14) Το ψήφισμα του Συμβουλίου, της 31ης Μαρτίου 1995, για τη βελτίωση της ποιότητας και της διαφοροποίησης όσον αφορά την εκμάθηση και τη διδασκαλία των γλωσσών στα πλαίσια των εκπαιδευτικών συστημάτων της Ευρωπαϊκής Ένωσης(6), αναφέρει ότι "η διδασκαλία δύο γλωσσών της Ευρωπαϊκής Ένωσης, εκτός της μητρικής ή των μητρικών, θα πρέπει να εξασφαλιστεί τουλάχιστον για περίοδο δύο συνεχόμενων ετών, και ει δυνατόν μεγαλύτερη, για κάθε γλώσσα κατά τη διάρκεια της υποχρεωτικής σχολικής φοίτησης".(15) Τα μέτρα του προγράμματος Lingua, που θεσπίστηκε με την απόφαση 89/489/ΕΟΚ του Συμβουλίου(7), ενισχύθηκαν και εν μέρει ενσωματώθηκαν ως ορίζόντια μέτρα στο πρόγραμμα Σωκράτης, το οποίο θεσπίστηκε με την απόφαση 819/95/ΕΚ(8)· τα μέτρα αυτά προώθησαν την καλύτερη γνώση των γλωσσών της Ένωσης και, κατά συνέπεια, συνέβαλαν στη μεγαλύτερη κατανόηση και αλληλεγγύη μεταξύ των λαών της Ένωσης· το Ευρωπαϊκό Κοινοβούλιο και το Συμβούλιο, στην απόφαση αριθ. 253/2000/ΕΚ(9) προτείνουν τα μέτρα αυτά να αναπτυχθούν και να ενισχυθούν περαιτέρω κατά τη δεύτερη φάση του προγράμματος Σωκράτης.(16) Με βάση τα αποτελέσματα που επιτεύχθηκαν στο πλαίσιο του προγράμματος Lingua, το πρόγραμμα Leonardo da Vinci, που θεσπίστηκε με την απόφαση 94/819/ΕΚ(10) υποστήριξε δραστηριότητες που στόχευαν στην ανάπτυξη γλωσσικών δεξιοτήτων ως τμήμα μέτρων επαγγελματικής κατάρτισης· η υποστήριξη αυτή αναπτύχθηκε και ενισχύθηκε περαιτέρω στη δεύτερη φάση του προγράμματος Leonardo da Vinci, που θεσπίστηκε με την απόφαση 1999/382/ΕΚ του Συμβουλίου(11).(17) Το πρόγραμμα Πολιτισμός 2000 το οποίο θεσπίστηκε με την απόφαση αριθ. 508/2000/ΕΚ(12), συμβάλλει επίσης στη βελτίωση της αμοιβαίας γνώσης των πολιτιστικών έργων των ευρωπαϊκών λαών, ιδίως με την αξιοποίηση της πολιτιστικής ποικιλομορφίας και της πολυγλωσσίας.(18) Με την απόφαση 96/664/ΕΚ του Συμβουλίου(13), θεσπίστηκε ένα πολυετές πρόγραμμα για την προώθηση της γλωσσικής ποικιλομορφίας της Κοινότητας στην κοινωνία της πληροφορίας.(19) Η έκθεση τη ομάδας υψηλού επιπέδου για την ελεύθερη κυκλοφορία των προσώπων, που υποβλήθηκε στην Επιτροπή στις 18 Μαρτίου 1997, θεωρούσε ότι "το πλήθος των ευρωπαϊκών γλωσσών είναι ένας θησαυρός που πρέπει να διαφυλαχθεί" και πρότεινε μέτρα για την ενίσχυση της γλωσσικής κατάρτισης και της χρήσης γλωσσών στην Κοινότητα.(20) Σύμφωνα με την αρχή της επικουρικότητας, όπως ορίζεται στο άρθρο 5 της συνθήκης, οι στόχοι των προβλεπόμενων δράσεων είναι αδύνατον να επιτευχθούν επαρκώς από τα κράτη μέλη, εξαιτίας, μεταξύ άλλων, της ανάγκης για μια συνεκτική ενημερωτική εκστρατεία σε κοινοτική κλίμακα, με την οποία θα αποφεύγονται οι επικαλύψεις και θα επιτυγχάνονται οικονομίες κλίμακας· οι στόχοι αυτοί δύνανται να επιτευχθούν καλύτερα σε κοινοτικό επίπεδο, λόγω της διεθνικής διάστασης των κοινοτικών δράσεων και μέτρων· η παρούσα απόφαση δεν υπερβαίνει τα αναγκαία όρια για την επίτευξη των στόχων αυτών.(21) Εντούτοις, επιβάλλεται επίσης να προβλεφθεί συνεργασία και στενός συντονισμός ανάμεσα στην Επιτροπή και τα κράτη μέλη, για να υποστηριχθούν οι δράσεις σε ευρωπαϊκό επίπεδο από δράσεις μικρής κλίμακας σε τοπικό, περιφερειακό και εθνικό επίπεδο, που μπορούν να προσαρμόζονται καλύτερα στις ανάγκες των ομάδων-στόχος και στις ιδιαίτερες καταστάσεις, ενισχύοντας έτσι την πολιτιστική πολυμορφία.(22) Έχει σημασία να αναπτυχθεί η κατάλληλη συνεργασία μεταξύ της Ευρωπαϊκής Κοινότητας και του Συμβουλίου της Ευρώπης για την εξασφάλιση συνάφειας μεταξύ των δράσεων που αναλαμβάνονται σε κοινοτικό επίπεδο και των δράσεων που αναλαμβάνει το Συμβούλιο της Ευρώπης· γίνεται ρητή μνεία σε αυτού του είδους τη συνεργασία στο άρθρο 149 της συνθήκης.(23) Έχει σημασία να ληφθεί υπόψη το γεγονός ότι το Ευρωπαϊκό έτος γλωσσών θα λάβει χώρα καθ' ην στιγμήν προετοιμάζεται η διεύρυνση της Ένωσης.(24) Η παρούσα απόφαση προβλέπει, για ολόκληρη τη διάρκεια του προγράμματος, ένα χρηματοδοτικό πλαίσιο που αποτελεί προνομιακή αναφορά, κατά την έννοια του σημείου 33 της διοργανικής συμφωνίας, της 6ης Μαΐου 1999, μεταξύ του Ευρωπαϊκού Κοινοβουλίου, του Συμβουλίου και της Επιτροπής(14), για την αρμόδια για τον προϋπολογισμό αρχή, στο πλαίσιο της ετήσιας διαδικασίας του προϋπολογισμού.(25) Στην κοινή δήλωση της 4ης Μαΐου 1999 του Ευρωπαϊκού Κοινοβουλίου, του Συμβουλίου και της Επιτροπής(15) προβλέπεται η εφαρμογή στην πράξη της διαδικασίας συναπόφασης του άρθρου 251 της συνθήκης.(26) Τα απαιτούμενα μέτρα για την εφαρμογή της παρούσας απόφασης θα πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(16),ΑΠΟΦΑΣΙΖΟΥΝ:Άρθρο 1Θέσπιση του ευρωπαϊκού έτους γλωσσών1. Το έτος 2001 ανακηρύσσεται "ευρωπαϊκό έτος γλωσσών".2. Στη διάρκεια του ευρωπαϊκού έτους γλωσσών, θα αναληφθούν δράσεις ενημέρωσης και προώθησης όσον αφορά τις γλώσσες, με στόχο την ενθάρρυνση όλων των ατόμων που διαμένουν στα κράτη μέλη για την εκμάθηση γλωσσών. Τα μέτρα αυτά θα καλύψουν τις επίσημες γλώσσες της Κοινότητας, καθώς και τα ιρλανδικά, τα λουξεμβουργιανά και άλλες γλώσσες που ορίζονται από τα κράτη μέλη για τους σκοπούς της εφαρμογής της παρούσας απόφασης.Άρθρο 2ΣτόχοιΟι στόχοι του ευρωπαϊκού έτους γλωσσών είναι οι ακόλουθοι:α) Ευαισθητοποίηση του πληθυσμού σχετικά με τη σημασία του γλωσσικού και πολιτιστικού πλούτου εντός της Ευρωπαϊκής Ένωσης και την πολιτισμική και πολιτιστική αξία που αντιπροσωπεύει αυτός ο πλούτος, λαμβάνοντας υπόψη την αρχή σύμφωνα με την οποία όλες οι γλώσσες είναι πολιτιστικά ισότιμες και αξίζουν τον ίδιο σεβασμό·β) ενίσχυση της πολυγλωσσίας·γ) ενημέρωση όσο το δυνατόν ευρύτερου μέρους του πληθυσμού για τα πλεονεκτήματα της ικανότητας χρήσης πλειόνων γλωσσών, ως βασικού στοιχείου της προσωπικής και επαγγελματικής ανάπτυξης (συμπεριλαμβανομένης της αναζήτησης μιας πρώτης θέσης απασχόλησης) των ατόμων, της διαπολιτιστικής κατανόησης, της πλήρους αξιοποίησης των δικαιωμάτων που συνεπάγεται η ιθαγένεια της Ένωσης καθώς και της ενίσχυσης του οικονομικού και κοινωνικού δυναμικού των επιχειρήσεων και του συνόλου της κοινωνίας. Ο πληθυσμός-στόχος θα περιλαμβάνει, μεταξύ άλλων, τους μαθητές και τους φοιτητές, τους γονείς, τους εργαζόμενους, τους αιτούντες εργασία, τους ομιλητές ορισμένων γλωσσών, τους κατοίκους των παραμεθόριων ζωνών και των περιφερειακών περιοχών, τους πολιτιστικούς φορείς, τις μειονεκτικές κοινωνικές ομάδες, τους μετανάστες, κ.λπ.·δ) ενθάρρυνση όλων των ατόμων που διαμένουν στα κράτη μέλη, για τη δια βίου εκμάθηση γλωσσών, ενδεχομένως από την προσχολική και τη στοιχειώδη εκπαίδευση και την απόκτηση συναφών δεξιοτήτων, που συνδέονται με τη χρησιμοποίηση της γλώσσας για συγκεκριμένους, ειδικότερα δε επαγγελματικούς σκοπούς, ανεξαρτήτως ηλικίας, καταγωγής, κοινωνικής κατάστασης, προηγούμενης σχολικής φοίτησης και διπλωμάτων·ε) συλλογή και διάδοση πληροφοριών για τη διδασκαλία και την εκμάθηση γλωσσών και για τις δεξιότητες, τις μεθόδους (ιδίως τις καινοτόμες) και τα εργαλεία, περιλαμβανομένων και εκείνων που αναπτύσσονται στα πλαίσια άλλων κοινοτικών δράσεων και πρωτοβουλιών, τα οποία βοηθούν αυτή τη διδασκαλία και την εκμάθηση και/ή διευκολύνουν την επικοινωνία μεταξύ των χρηστών διαφορετικών γλωσσών.Άρθρο 3Περιεχόμενο των δράσεωνΟι δράσεις για την επίτευξη των στόχων που εκτίθενται στο άρθρο 2 περιλαμβάνουν ιδίως:- τη χρήση κοινού λογοτύπου και συνθημάτων από κοινού με το Συμβούλιο της Ευρώπης, σύμφωνα με το άρθρο 10,- ενημερωτική εκστρατεία σε κοινοτική κλίμακα,- τη διοργάνωση συναντήσεων, διαγωνισμών, την απονομή βραβείων και άλλες δραστηριότητες,Οι δράσεις αυτές περιγράφονται στο παράρτημα.Άρθρο 4Υλοποίηση της απόφασης και συνεργασία με τα κράτη μέλη1. Η Επιτροπή εξασφαλίζει την υλοποίηση των κοινοτικών δράσεων που διεξάγονται στο πλαίσιο της παρούσας απόφασης.2. Κάθε κράτος μέλος ορίζει ένα ή περισσότερα κατάλληλα όργανα ως υπεύθυνο/α για τη συμμετοχή στο ευρωπαϊκό έτος γλωσσών, για το συντονισμό και την υλοποίηση, σε εθνικό επίπεδο, των δράσεων που προβλέπονται από την παρούσα απόφαση, συμπεριλαμβανομένης της συνδρομής κατά τη διαδικασία επιλογής που περιγράφεται στο άρθρο 7.Άρθρο 5Επιτροπή1. Η Επιτροπή επικουρείται από επιτροπή.2. Όταν γίνεται αναφορά στην παρούσα παράγραφο, εφαρμόζονται τα άρθρα 3 και 7 της απόφασης 199/468/ΕΚ, τηρουμένων των διατάξεων του άρθρου 8 αυτής.3. Η επιτροπή θεσπίζει τον εσωτερικό της κανονισμό.Άρθρο 6Χρηματοδοτικές διατάξεις1. Οι δράσεις που περιγράφονται στο μέρος Ι του τμήματος Α του παραρτήματος, είναι δυνατόν να χρηματοδοτούνται μέχρι 100 % από τον γενικό προϋπολογισμό της Ευρωπαϊκής Ένωσης.2. Οι δράσεις που περιγράφονται στο μέρος Ι του τμήματος Β του παραρτήματος, είναι δυνατόν να συγχρηματοδοτούνται από τον γενικό προϋπολογισμό της Ευρωπαϊκής Ένωσης, μέχρι 50 % κατ' ανώτατο όριο του συνολικού κόστους.Άρθρο 7Διαδικασία υποβολής αιτήσεων και διαδικασία επιλογής1. Οι αιτήσεις για συγχρηματοδότηση δράσεων από τον γενικό προϋπολογισμό της Ευρωπαϊκής Ένωσης, οι οποίες υποβάλλονται σύμφωνα με το άρθρο 6 παράγραφος 2, κατατίθενται στην Επιτροπή από το ή τα όργανα που ορίζονται στο άρθρο 4 παράγραφος 2. Περιλαμβάνουν πληροφορίες που επιτρέπουν να κριθούν τα τελικά αποτελέσματα με αντικειμενικά κριτήρια. Η Επιτροπή λαμβάνει ιδιαίτερα υπόψη της την αξιολόγηση που παρέχουν τα εν λόγω όργανα.2. Οι αποφάσεις σχετικά με τη χρηματοδότηση και τη συγχρηματοδότηση δράσεων, στο πλαίσιο του άρθρου 6, λαμβάνονται από την Επιτροπή σύμφωνα με τη διαδικασία του άρθρου 5 παράγραφος 2. Η Επιτροπή εξασφαλίζει την ισόρροπη κατανομή μεταξύ των κρατών μελών, ενδεχομένως μεταξύ των διαφόρων γλωσσών που αναφέρονται στο άρθρο 1, και μεταξύ των διαφόρων σχετικών πεδίων δραστηριότητας.3. Η Επιτροπή (ιδίως μέσω των εθνικών και περιφερειακών της συνδέσμων), σε συνεργασία με τα όργανα που αναφέρονται στο άρθρο 4 παράγραφος 2, εξασφαλίζει ότι οι προσκλήσεις για την υποβολή προτάσεων δημοσιεύονται εγκαίρως και τυγχάνουν της ευρύτερης δυνατής δημοσιοποίησης.Άρθρο 8ΣυνοχήΗ Επιτροπή, σε συνεργασία με τα κράτη μέλη, εξασφαλίζει:- τη συνέπεια μεταξύ των δράσεων που προβλέπονται στην παρούσα απόφαση και άλλων κοινοτικών δράσεων και πρωτοβουλιών, ιδίως όσων αφορούν τον τομέα της εκπαίδευσης, της κατάρτισης και του πολιτισμού,- τη βέλτιστη συμπληρωματικότητα μεταξύ του ευρωπαϊκού έτους γλωσσών και των άλλων υφισταμένων κοινοτικών, εθνικών και περιφερειακών πρωτοβουλιών και πόρων, στο βαθμό που αυτές δύνανται να συμβάλλουν στην εκπλήρωση των στόχων του ευρωπαϊκού έτους γλωσσών.Άρθρο 9Προϋπολογισμός1. Το χρηματοδοτικό πλαίσιο για την εκτέλεση του παρόντος προγράμματος, κατά την περίοδο από την 1η Ιανουαρίου έως τις 31 Δεκεμβρίου 2001, ανέρχεται σε 8000000 ευρώ.2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.Άρθρο 10Διεθνής συνεργασίαΣτο πλαίσιο του ευρωπαϊκού έτους γλωσσών και σύμφωνα με τη διαδικασία που ορίζεται στο άρθρο 5, παράγραφος 2, η Επιτροπή μπορεί να συνεργάζεται με τους αρμόδιους διεθνείς οργανισμούς. Ειδικότερα, θα καθιερωθεί στενή συνεργασία και στενός συντονισμός καθώς και κοινές πρωτοβουλίες με το Συμβούλιο της Ευρώπης προκειμένου να ενισχυθούν οι δεσμοί μεταξύ των λαών της Ευρώπης.Άρθρο 11Παρακολούθηση και αξιολόγησηΗ Επιτροπή υποβάλλει, μέχρι τις 31 Δεκεμβρίου 2002 το αργότερο, λεπτομερή έκθεση με αντικειμενικά δεδομένα στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών σχετικά με την υλοποίηση, τα αποτελέσματα και τη συνολική εκτίμηση όλων των δράσεων που προβλέπονται στην παρούσα απόφαση.Άρθρο 12Θέση σε ισχύΗ παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.Βρυξέλλες, 17 Ιουλίου 2000.Για το Ευρωπαϊκό ΚοινοβούλιοΗ ΠρόεδροςN. FontaineΓια το ΣυμβούλιοΟ ΠρόεδροςJ. Glavany(1) ΕΕ C 56Ε της 29.2.2000, σ. 62.(2) ΕΕ C 51 της 23.2.2000, σ. 53.(3) Γνώμη που διατυπώθηκε στις 17 Φεβρουαρίου 2000 (δεν έχει ακόμα δημοσιευθεί στην Επίσημη Εφημερίδα).(4) Γνώμη του Ευρωπαϊκού Κοινοβουλίου της 13ης Απριλίου 2000 (δεν έχει ακόμα δημοσιευθεί στην Επίσημη Εφημερίδα). Απόφαση του Συμβουλίου της 8ης Ιουνίου 2000.(5) ΕΕ L 256 της 26.10.1995, σ. 45.(6) ΕΕ C 207 της 12.8.1995, σ. 1.(7) ΕΕ L 239 της 16.8.1989, σ. 24.(8) ΕΕ L 87 της 20.4.1995, σ. 10· απόφαση όπως τροποποιήθηκε τελευταία από την απόφαση 576/98/ΕΚ (ΕΕ L 77 της 14.3.1998, σ. 1).(9) ΕΕ L 28 της 3.2.2000, σ. 1.(10) Απόφαση 94/819/ΕΚ του Συμβουλίου, της 6ης Δεκεμβρίου 1994, για τη θέσπιση προγράμματος δράσης σχετικά με την εφαρμογή πολιτικής της Ευρωπαϊκής Κοινότητας για την επαγγελματική κατάρτιση (ΕΕ L 340 της 29.12.1994, σ. 8).(11) ΕΕ L 146 της 11.6.1999, σ. 33.(12) ΕΕ L 63 της 10.3.2000, σ. 1.(13) ΕΕ L 306 της 28.11.1996, σ. 40.(14) ΕΕ C 172 της 18.6.1999, σ. 1.(15) ΕΕ C 148 της 28.5.1999, σ. 1.(16) ΕΕ L 184 της 17.7.1999, σ. 23.ΠΑΡΑΡΤΗΜΑI. Χαρακτήρας των δράσεων που αναφέρονται στο άρθρο 3Α. Δράσεις που μπορούν να χρηματοδοτηθούν μέχρι και 100 % από τον γενικό προϋπολογισμό της Ευρωπαϊκής Ένωσης. (Ενδεικτικά, μπορεί να διατεθεί για τις δράσεις αυτές το 40 % του συνολικού προϋπολογισμού, ποσοστό που μπορεί να αναπροσαρμόσει η Επιτροπή σύμφωνα με τη διαδικασία που προβλέπεται στο άρθρο 5 παράγραφος 2).1. Συνεδριάσεις και εκδηλώσεις:α) διοργάνωση συνεδριάσεων σε κοινοτικό επίπεδο και εκδηλώσεων ευαισθητοποίησης στη γλωσσική πολυμορφία, ιδίως τελετές έναρξης και λήξης του έτους·β) διοργάνωση, σε κάθε κράτος μέλος, μίας ή περισσότερων παρουσιάσεων του ευρωπαϊκού έτους γλωσσών που θα πρέπει να προκαλούν το ενδιαφέρον μεγάλου αριθμού ατόμων διαφορετικής κοινωνικής προέλευσης.2. Εκστρατείες ενημέρωσης και προώθησης, οι οποίες θα περιλαμβάνουν:α) την ανάπτυξη λογοτύπου και συνθημάτων για το ευρωπαϊκό έτος γλωσσών, που θα χρησιμοποιηθούν στο πλαίσιο όλων των δραστηριοτήτων που συνδέονται με αυτό·β) ενημερωτική εκστρατεία σε κοινοτική κλίμακα, που θα περιλαμβάνει ιδίως τη δημιουργία μιας διαλογικής θέσης WEB και τη μετάδοση πληροφοριών για τα σχέδια (συμπεριλαμβανομένων εκείνων που περιέχονται στο τμήμα Γ)·γ) την παραγωγή ενημερωτικού υλικού, το οποίο θα χρησιμοποιείται σε ολόκληρο το έδαφος της Κοινότητας, και στο οποίο θα έχουν πρόσβαση και τα κοινωνικώς μειονεκτούντα άτομα, για τις τεχνικές της αποτελεσματικής διδασκαλίας και εκμάθησης γλωσσών, και τους αναγκαίους όρους για την παραγωγική εκμάθηση γλωσσών·δ) τη διοργάνωση ευρωπαϊκών διαγωνισμών που θα προβάλλουν τα επιτεύγματα και τις εμπειρίες σχετικά με τα θέματα του ευρωπαϊκού έτους γλωσσών.3. Άλλες δράσειςΈρευνες και μελέτες σε κοινοτική κλίμακα, έχοντας ιδίως ως στόχο:- τον καλλίτερο προσδιορισμό της κατάστασης που επικρατεί στην Ευρώπη όσον αφορά τις γλώσσες, (συμπεριλαμβανομένων των νοηματικών γλωσσών και των κλασσικών γλωσσών), και της χρησιμοποίησής τους (συμπεριλαμβανομένης της επιστημονικής και πανεπιστημιακής έρευνας), καθώς και της διδασκαλίας και της εκμάθησης των γλωσσών και της απόκτησης συναφών ικανοτήτων· στο βαθμό του δυνατού, αυτό αφορά όλες τις γλώσσες που αναφέρονται στο άρθρο 1- τον καλλίτερο προσδιορισμό των προσδοκιών διαφόρων ομάδων-στόχος (συμπεριλαμβανομένων των δίγλωσσων περιοχών) όσον αφορά την εκμάθηση γλωσσών και του τρόπου με τον οποίο η Κοινότητα θα μπορούσε να εκπληρώσει τις προσδοκίες αυτές- την πραγματοποίηση μελετών αξιολόγησης της αποτελεσματικότητας και του αντίκτυπου του ευρωπαϊκού έτους γλωσσών, εξετάζοντας την καλύτερη πρακτική στον τομέα της διδασκαλίας και της εκμάθησης γλωσσών και της διάδοσης των αποτελεσμάτων στα κράτη μέλη.Β. Δράσεις που μπορούν να συγχρηματοδοτηθούν από τον γενικό προϋπολογισμό της Ευρωπαϊκής Ένωσης. (Ενδεικτικά, μπορεί να διατεθεί για τις δράσεις αυτές το 60 % του συνολικού προϋπολογισμού, ποσοστό που μπορεί να αναπροσαρμόσει η Επιτροπή σύμφωνα με τη διαδικασία που προβλέπεται στο άρθρο 5 παράγραφος 2).Οι δράσεις σε τοπικό, περιφερειακό, εθνικό ή διεθνικό επίπεδο μπορούν να πληρούν τους απαιτούμενους όρους για να χρηματοδοτηθούν από τον γενικό προϋπολογισμό της Ευρωπαϊκής Ένωσης, μέχρι το 50 % του κόστους τους κατ' ανώτατο όριο, ανάλογα με το χαρακτήρα και το περιεχόμενο που προτείνεται. Οι δράσεις αυτές, μεταξύ άλλων, μπορεί να περιλαμβάνουν τα εξής:1. Εκδηλώσεις με θέμα που συνδέεται με τους στόχους του ευρωπαϊκού έτους γλωσσών.2. Ενέργειες ενημέρωσης και διάδοσης παραδειγμάτων ορθών πρακτικών, εκτός από εκείνες που περιγράφονται στο τμήμα Α.3. Απονομή βραβείων ή διοργάνωση διαγωνισμών.4. Έρευνες και μελέτες εκτός από εκείνες που αναφέρονται στο τμήμα Α.5. Άλλες ενέργειες υπέρ της διδασκαλίας και της εκμάθησης γλωσσών, υπό τον όρο ότι οι ενέργειες αυτές δεν είναι επιλέξιμες για χρηματοδότηση στα πλαίσια υφισταμένων κοινοτικών προγραμμάτων και πρωτοβουλιών.Γ. Δράσεις χωρίς καμία οικονομική ενίσχυση από τον γενικό προϋπολογισμό της Ευρωπαϊκής ΈνωσηςΗ Κοινότητα θα προσφέρει ηθική υποστήριξη, συμπεριλαμβανομένης και έγγραφης εξουσιοδότησης για τη χρήση του λογοτύπου ή άλλων υλικών που συνδέονται με το ευρωπαϊκό έτος γλωσσών, σε πρωτοβουλίες που προέρχονται από δημόσιους ή ιδιωτικούς οργανισμούς, στο βαθμό που οι οργανισμοί αυτοί μπορούν να αποδείξουν, με τρόπο ικανοποιητικό για την Επιτροπή, ότι οι πρωτοβουλίες αυτές εξελίσσονται ή θα εξελιχθούν, κατά τη διάρκεια του έτους 2001, και μπορούν να συμβάλλουν σημαντικά στην επίτευξη ενός η περισσότερων στόχων του ευρωπαϊκού έτους γλωσσών.II. Τεχνική υποστήριξηΣτο πλαίσιο της υλοποίησης των δράσεων, η Επιτροπή μπορεί να προσφεύγει σε οργανισμούς τεχνικής υποστήριξης, η χρηματοδότηση των οποίων μπορεί να προβλεφθεί στο πλαίσιο του συνολικού χρηματοδοτικού πλαισίου που χορηγείται στο πρόγραμμα. Υπό τις ίδιες προϋποθέσεις, μπορεί να προσφεύγει, επίσης, σε εμπειρογνώμονες. Η Επιτροπή συμβουλεύεται την επιτροπή που προβλέπεται στο άρθρο 5, σχετικά με τη δημοσιονομική επίπτωση της εν λόγω συνδρομής.


Avis juridique important

|

32000D0016

2000/16/ΕΚ: Απόφαση του Συμβουλίου, της 2ας Δεκεμβρίου 1999, για τη σύναψη της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης της Λαϊκής Δημοκρατίας της Κίνας

Επίσημη Εφημερίδα αριθ. L 006 της 11/01/2000 σ. 0039 - 0039

ΑΠΟΦΑΣΗ ΤΟΥ ΣΥΜΒΟΥΛΙΟΥτης 2ας Δεκεμβρίου 1999για τη σύναψη της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης της Λαϊκής Δημοκρατίας της Κίνας(2000/16/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 170, σε συνδυασμό με το άρθρο 300 παράγραφος 2 πρώτη φράση και παράγραφος 3 πρώτο εδάφιο,την πρόταση της Επιτροπής(1),τη γνώμη του Ευρωπαϊκού Κοινοβουλίου(2),Εκτιμώντας τα ακόλουθα:(1) η Κοινότητα και η Λαϊκή Δημοκρατία της Κίνας θέτουν σε εφαρμογή ειδικά προγράμματα έρευνας και τεχνολογικής ανάπτυξης (ΕΤΑ) σε πεδία κοινού ενδιαφέροντος·(2) με βάση την πείρα που έχει αποκτηθεί, και οι δύο πλευρές εξέφρασαν την επιθυμία να καθιερώσουν ένα βαθύτερο πλαίσιο συνεργασίας σε θέματα επιστήμης και τεχνολογίας·(3) η συνεργασία στον επιστημονικό και τεχνολογικό τομέα εντάσσεται στη γενικότερη συνεργασία μεταξύ της Κοινότητας και της Λαϊκής Δημοκρατίας της Κίνας·(4) με την απόφασή του της 22ας Ιουνίου 1998, το Συμβούλιο εξουσιοδότησε την Επιτροπή να διαπραγματευθεί συμφωνία επιστημονικής και τεχνολογικής συνεργασίας μεταξύ της Κοινότητας και της κυβέρνησης της Λαϊκής Δημοκρατίας της Κίνας (εφεξής "συμφωνία")·(5) με την απόφασή του της 22ας Δεκεμβρίου 1998, το Συμβούλιο αποφάσισε να υπογραφεί η συμφωνία εξ ονόματος της Κοινότητας·(6) η συμφωνία υπογράφηκε στις 22 Δεκεμβρίου 1998·(7) η συμφωνία θα πρέπει να εγκριθεί,ΑΠΟΦΑΣΙΖΕΙ:Άρθρο 1Η συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης της Λαϊκής Δημοκρατίας της Κίνας, εγκρίνεται εξ ονόματος της Κοινότητας.Το κείμενο της συμφωνίας επισυνάπτεται στην παρούσα απόφαση.Άρθρο 2Σύμφωνα με το άρθρο 11 της συμφωνίας ο πρόεδρος του Συμβουλίου κοινοποιεί ότι ολοκηρώθηκαν εκ μέρους της Κοινότητας οι απαραίτητες διαδικασίες για την έναρξη ισχύος της συμφωνίας(3).Βρυξέλλες, 2 Δεκεμβρίου 1999.Για το ΣυμβούλιοΟ ΠρόεδροςE. TUOMIOJA(1) EE C 247 της 31.8.1999, σ. 32.(2) Γνώμη που διατυπώθηκε στις 3 Νοεμβρίου 1999 (δεν έχει ακόμα δημοσιευθεί στην Επίσημη Εφημερίδα).(3) Η ημερομηνία ενάρξεως ισχύος της συμφωνίας δημοσιεύεται στην Επίσημη Εφημερίδα των Ευρωπαϊκών Κοινοτήτων με τη φροντίδα της Γενικής Γραμματείας του Συμβουλίου.


title: Απόφαση 2012/237/ΚΕΠΠΑ του Συμβουλίου, της 3ης Μαΐου 2012 , για την επιβολή περιοριστικών μέτρων κατά ορισμένων προσώπων, οντοτήτων και φορέων που απειλούν την ειρήνη, την ασφάλεια ή τη σταθερότητα της Δημοκρατίας της Γουινέας-Μπισάου

text:
               4.5.2012

               EL

               Επίσημη Εφημερίδα της Ευρωπαϊκής Ένωσης

               L 119/43

         ΑΠΌΦΑΣΗ 2012/237/ΚΕΠΠΑ ΤΟΥ ΣΥΜΒΟΥΛΊΟΥ
   της 3ης Μαΐου 2012
   για την επιβολή περιοριστικών μέτρων κατά ορισμένων προσώπων, οντοτήτων και φορέων που απειλούν την ειρήνη, την ασφάλεια ή τη σταθερότητα της Δημοκρατίας της Γουινέας-Μπισάου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Εκτιμώντας τα ακόλουθα:

               (1)

               Λόγω της σοβαρότητας της παρούσας κατάστασης στη Δημοκρατία της Γουινέας-Μπισάου, το Συμβούλιο κρίνει αναγκαία τη λήψη μέτρων με στόχο όσους προσπαθούν να αποτρέψουν ή να εμποδίσουν την ειρηνική πολιτική διαδικασία, όσους αναλαμβάνουν δράση υπονόμευσης της σταθερότητας στη Δημοκρατία της Γουινέα-Μπισάου και ιδιαίτερα όσους διαδραμάτισαν πρωταγωνιστικό ρόλο στην ανταρσία της 1ης Απριλίου 2010 και στο πραξικόπημα της 12ης Απριλίου 2012 και προσπαθούν με τις ενέργειές τους να υπονομεύσουν το κράτος δικαίου, να περιορίσουν τον κυρίαρχο ρόλο της πολιτικής εξουσίας, και να επιβάλλουν την ατιμωρησία και την αστάθεια στη χώρα.

               (2)

               Απαιτείται περαιτέρω δράση της Ένωσης προκειμένου να εφαρμοστούν ορισμένα μέτρα,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Τα κράτη μέλη λαμβάνουν τα αναγκαία μέτρα προκειμένου να απαγορευθεί η είσοδος στο έδαφός τους, ή η διέλευση μέσω αυτού, των ατόμων που υποστηρίζουν ή συμμετέχουν σε ενέργειες που απειλούν την ειρήνη, την ασφάλεια ή τη σταθερότητα στη Δημοκρατία της Γουινέας-Μπισάου, και των προσώπων που συνδέονται με τους ανωτέρω, τα οποία απαριθμούνται στο παράρτημα.
   2.   Η παράγραφος 1 δεν υποχρεώνει τα κράτη μέλη να αρνούνται σε δικούς τους υπηκόους την είσοδο στο έδαφός τους.
   3.   Η παράγραφος 1 εφαρμόζεται με την επιφύλαξη των περιπτώσεων κατά τις οποίες ένα κράτος μέλος δεσμεύεται από υποχρέωση του διεθνούς δικαίου και συγκεκριμένα:

               α)

               ως χώρα η οποία φιλοξενεί διεθνή διακυβερνητική οργάνωση,

               β)

               ως χώρα η οποία φιλοξενεί διεθνή διάσκεψη που συγκαλείται από τα Ηνωμένα Έθνη ή διεξάγεται υπό την αιγίδα τους, ή

               γ)

               βάσει πολυμερούς συμφωνίας περί παροχής προνομίων και ασυλιών, ή

               δ)

               δυνάμει της Συνθήκης Συνδιαλλαγής του 1929 (σύμφωνο του Λατερανού) που έχει συναφθεί μεταξύ της Αγίας Έδρας (Κράτος του Βατικανού) και της Ιταλίας.

         4.   Η παράγραφος 3 θεωρείται ότι ισχύει και όταν ένα κράτος μέλος φιλοξενεί τον Οργανισμό για την Ασφάλεια και τη Συνεργασία στην Ευρώπη (ΟΑΣΕ).
   5.   Το Συμβούλιο ενημερώνεται δεόντως σε όλες τις περιπτώσεις που ένα κράτος μέλος παραχωρεί απαλλαγή σύμφωνα με τις παραγράφους 3 ή 4.
   6.   Τα κράτη μέλη μπορούν να χορηγούν εξαιρέσεις από τα μέτρα που επιβάλλει η παράγραφος 1, όταν το ταξίδι δικαιολογείται για επείγοντες ανθρωπιστικούς λόγους ή για συμμετοχή σε διακυβερνητικές συνόδους, μεταξύ των οποίων και συνεδριάσεις που υποστηρίζονται από την Ένωση, ή συνεδριάσεις που φιλοξενούνται από κράτος μέλος που ασκεί την προεδρία του ΟΑΣΕ, κατά τις οποίες διεξάγεται πολιτικός διάλογος για την άμεση προαγωγή της δημοκρατίας, των ανθρώπινων δικαιωμάτων και του κράτους δικαίου στη Δημοκρατία της Γουινέας-Μπισάου.
   7.   Το κράτος μέλος που επιθυμεί να χορηγήσει τις προβλεπόμενες στην παράγραφο 6 εξαιρέσεις απευθύνει γραπτή κοινοποίηση στο Συμβούλιο. Η εξαίρεση θεωρείται χορηγηθείσα εκτός εάν ένα ή περισσότερα από τα μέλη του Συμβουλίου διατυπώσουν αντίρρηση γραπτώς εντός δύο εργάσιμων ημερών από την παραλαβή της κοινοποίησης της προτεινόμενης εξαίρεσης. Σε περίπτωση που διατυπωθεί αντίρρηση από ένα ή περισσότερα μέλη του Συμβουλίου, το Συμβούλιο, με ειδική πλειοψηφία, μπορεί να αποφασίσει να χορηγήσει την προτεινόμενη εξαίρεση.
   8.   Στις περιπτώσεις κατά τις οποίες, σύμφωνα με τις παραγράφους 3, 4, 6 και 7, ένα κράτος μέλος επιτρέπει την είσοδο ή τη διέλευση από το έδαφός του των απαριθμούμενων στο παράρτημα προσώπων, η άδεια ισχύει αποκλειστικά για τον σκοπό για τον οποίο χορηγήθηκε και για τα πρόσωπα τα οποία αφορά.
   Άρθρο 2
   1.   Δεσμεύονται όλα τα κεφάλαια και οι οικονομικοί πόροι που ανήκουν κατά κυριότητα ή κατοχή ή τελούν υπό τον έλεγχο των φυσικών ή νομικών προσώπων, των οντοτήτων ή των φορέων που υποστηρίζουν ή συμμετέχουν σε ενέργειες που απειλούν την ειρήνη, την ασφάλεια ή τη σταθερότητα στη Δημοκρατία της Γουινέας-Μπισάου, καθώς και των φυσικών ή νομικών προσώπων, οντοτήτων ή φορέων που συνδέονται με αυτά, όπως απαριθμούνται στο παράρτημα.
   2.   Κανένα κεφάλαιο ή οικονομικός πόρος δεν διατίθεται, αμέσως ή εμμέσως, στα φυσικά ή νομικά πρόσωπα, οντότητες ή φορείς που περιλαμβάνονται στο παράρτημα, ούτε και προς όφελος αυτών.
   3.   Η αρμόδια αρχή του κράτους μέλους μπορεί να επιτρέπει την ελευθέρωση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων, υπό όρους που κρίνει σκόπιμους, αφού ορίσει ότι τα εν λόγω κεφάλαια ή οικονομικοί πόροι:

               α)

               είναι αναγκαίοι για την κάλυψη βασικών αναγκών των προσώπων που απαριθμούνται στο παράρτημα και των εξαρτώμενων από αυτά μελών της οικογενείας τους, ιδίως τις δαπάνες για είδη διατροφής, ενοίκια ή ενυπόθηκα δάνεια, φάρμακα και ιατρικά έξοδα, φόρους, ασφάλιστρα και τέλη σε επιχειρήσεις κοινής ωφελείας,

               β)

               προορίζονται αποκλειστικά για την πληρωμή εύλογων επαγγελματικών αμοιβών και για την κάλυψη δαπανών που έχουν σχέση με την παροχή νομικών υπηρεσιών,

               γ)

               προορίζονται αποκλειστικά για την καταβολή τελών ή για δαπάνες παροχής υπηρεσιών για συνήθη τήρηση ή φύλαξη δεσμευμένων κεφαλαίων ή οικονομικών πόρων,

               δ)

               είναι αναγκαίοι για έκτακτες δαπάνες, εφόσον η αρμόδια αρχή έχει κοινοποιήσει, στις άλλες αρμόδιες αρχές και την Επιτροπή, τουλάχιστον δύο εβδομάδες πριν από τη χορήγηση της άδειας, τους λόγους για τους οποίους κρίνει ότι πρέπει να χορηγηθεί ειδική άδεια.

         Τα κράτη μέλη ενημερώνουν τα άλλα κράτη μέλη και την Επιτροπή για κάθε άδεια την οποία χορηγούν κατ’ εφαρμογή της παρούσης παραγράφου.
   4.   Κατά παρέκκλιση από την παράγραφο 1, οι αρμόδιες αρχές κράτους μέλους μπορούν να επιτρέπουν την αποδέσμευση ορισμένων δεσμευμένων κεφαλαίων ή οικονομικών πόρων, εφόσον τηρούνται οι ακόλουθες προϋποθέσεις:

               α)

               τα προκείμενα κεφάλαια ή οικονομικοί πόροι υπόκεινται σε δέσμευση βάσει δικαστικής, διοικητικής ή διαιτητικής απόφασης, επιβληθείσα πριν από την ημερομηνία κατά την οποία το αναφερόμενο στην παράγραφο 1 πρόσωπο, οντότητα ή οργανισμός, περιελήφθη στο παράρτημα, ή σε δικαστική, διοικητική ή διαιτητική απόφαση, εκδοθείσα πριν την ημερομηνία αυτή

               β)

               τα κεφάλαια ή οι οικονομικοί πόροι θα χρησιμοποιηθούν αποκλειστικά για να ικανοποιηθούν απαιτήσεις οι οποίες έχουν κατοχυρωθεί βάσει τέτοιας δέσμευσης ή που έχουν αναγνωριστεί ως έγκυρες μέσω απόφασης, εντός των ορίων που θέτουν οι ισχύοντες νόμοι και κανονισμοί που διέπουν τα δικαιώματα των προσώπων τα οποία εγείρουν τέτοιες απαιτήσεις,

               γ)

               η δέσμευση ή δικαστική απόφαση δεν γίνεται προς όφελος φυσικού ή νομικού προσώπου, οντότητας ή οργανισμού που κατονομάζεται στο παράρτημα,

               δ)

               η αναγνώριση της δέσμευσης ή της απόφασης δεν αντίκειται στη δημόσια πολιτική στο αφορώμενο κράτος μέλος.

         Τα κράτη μέλη ενημερώνουν τα άλλα κράτη μέλη και την Επιτροπή για κάθε άδεια την οποία χορηγούν κατ’ εφαρμογή της παρούσης παραγράφου.
   5.   Η παράγραφος 2 δεν εφαρμόζεται στην πίστωση των δεσμευμένων λογαριασμών, με:

               α)

               τόκους ή άλλα κέρδη σε σχέση με αυτούς τους λογαριασμούς, ή

               β)

               ποσά οφειλόμενα βάσει συμβάσεων, συμφωνιών ή υποχρεώσεων που είχαν συμφωνηθεί ή εγερθεί πριν από την ημερομηνία κατά την οποία οι λογαριασμοί αυτοί υποβλήθηκαν στις διατάξεις της παρούσας απόφασης,

         εφόσον οι εν λόγω τόκοι, τα λοιπά κέρδη και οι οφειλές εξακολουθούν να εμπίπτουν στις διατάξεις της παραγράφου 1.
   Άρθρο 3
   1.   Το Συμβούλιο, αποφασίζοντας κατόπιν προτάσεως κράτους μέλους ή της Ύπατης Εκπροσώπου για την Κοινή Εξωτερική Πολιτική και Πολιτική Ασφαλείας, εγκρίνει τροποποιήσεις του καταλόγου του παραρτήματος, εφόσον αυτό είναι αναγκαίο.
   2.   Το Συμβούλιο γνωστοποιεί την απόφασή του στο φυσικό ή νομικό πρόσωπο, την οντότητα ή τον φορέα, μαζί με τους λόγους για την προσθήκη του στον κατάλογο, είτε άμεσα, εάν η διεύθυνσή του είναι γνωστή, είτε με δημοσίευση σχετικής ανακοίνωσης, παρέχοντας τη δυνατότητα στο φυσικό ή νομικό πρόσωπο, οντότητα ή φορέα να υποβάλει παρατηρήσεις.
   3.   Όταν υποβάλλονται παρατηρήσεις ή εφόσον προκύπτουν νέα ουσιαστικά στοιχεία, το Συμβούλιο αναθεωρεί την απόφασή του και ενημερώνει ανάλογα το πρόσωπο, την οντότητα ή τον φορέα.
   Άρθρο 4
   Για να μεγιστοποιηθεί ο αντίκτυπος των μέτρων της παρούσας απόφασης, η Ένωση παροτρύνει τα τρίτα κράτη να θεσπίσουν περιοριστικά μέτρα παρόμοια με αυτά που περιέχονται στην παρούσα απόφαση.
   Άρθρο 5
   Η παρούσα απόφαση τίθεται σε ισχύ την ημέρα δημοσίευσής της στην Επίσημη Εφημερίδα της Ευρωπαϊκής Ένωσης.
   Ισχύει μέχρι τις 5ης Μαΐου 2013. Τελεί υπό διαρκή επανεξέταση. Ανανεώνεται ή τροποποιείται καταλλήλως εάν το Συμβούλιο κρίνει ότι οι στόχοι της δεν έχουν επιτευχθεί.

      Βρυξέλλες, 3 Μαΐου 2012.

            Για το Συμβούλιο

            Ο Πρόεδρος

         N. WAMMEN

      ΠΑΡΑΡΤΗΜΑ

         Κατάλογος των ατόμων, οντοτήτων και φορέων που αναφέρονται στα άρθρα 1 και 2

         Πρόσωπα

                  Ονοματεπώνυμο

                  Στοιχεία ταυτοποίησης (ημερομηνία και τόπος γέννησης (η.γ. και τ.γ.) αριθμός διαβατηρίου /δελτίου ταυτότητας, κλπ)

                  Λόγοι

                  Ημερομηνία καταχώρησης

                  1.

                  Στρατηγός António INJAI (άλλως: António INDJAI)

                  Ιθαγένεια: Guinea-Bissau
                  η.γ.: 20 Ιανουαρίου 1955
                  τ.γ.: Encheia, Sector de Bissorá, Região de Oio, Guiné-Bissau
                  Γονείς: Wasna Injai και Quiritche Cofte
                  Επίσημα καθήκοντα: Υποστράτηγος – Chefe de Estado-Maior Geral das Forças Armadas

                  Ο António Injai συμμετείχε προσωπικά στο σχεδιασμό και στην καθοδήγηση της ανταρσίας της 1ης Απριλίου 2010, η οποία κατέληξε στην παράνομη θέση υπό κράτηση του πρωθυπουργού, Carlo Gomez Junior, και του τότε αρχηγού του επιτελείου των ενόπλων δυνάμεων, José Zamora Induta,
                  Ο António Injai έδρασε κατά τρόπο που άσκησε πιέσεις στην κυβέρνηση προκειμένου να διοριστεί αρχηγός του επιτελείου των ενόπλων δυνάμεων.

                  3.5.2012

                  Δελτίο ταυτότητας: Άγνωστο (Γουινέα-Μπισάου)
                  Διαβατήριο: Διπλωματικό διαβατήριο AAID00435
                  Ημερομηνία έκδοσης: 18.02.2010
                  Τόπος έκδοσης: Γουινέα-Μπισάου
                  Ημερομηνία λήξεως: 18.02.2013

                  Έχει προβεί κατ επανάληψη σε δημόσιες δηλώσεις απειλώντας τη ζωή των μελών των νόμιμων αρχών και δη του πρωθυπουργού Carlo Gomez Junior προσβάλλοντας το κράτος δικαίου, περιορίζοντας την πολιτική εξουσία και προωθώντας ένα εκτεταμένο κλίμα ατιμωρησίας και αστάθειας στη χώρα.
                  Κατά την προεκλογική περίοδο του 2012, υπό την ιδιότητά του ως αρχηγού του επιτελείου των ενόπλων δυνάμεων, προέβη εκ νέου σε δηλώσεις απειλώντας ότι θα καθαιρέσει τις εκλεγμένες αρχές και θα παύσει την εκλογική διαδικασία.

                  Ο António INJAI ενεπλάκη εκ νέου στον επιχειρησιακό σχεδιασμό του πραξικοπήματος της 12ης Απριλίου 2012. Αμέσως μετά το πραξικόπημα το Γενικό Επιτελείο των ενόπλων δυνάμεων εξέδωσε το πρώτο ανακοινωθέν της «Στρατιωτικής διοίκησης», του οποίου ηγείται ο Στρατηγός Injai. Επ ουδενί δεν αντέδρασε ή αποστασιοποιήθηκε από την ως άνω αντισυνταγματική στρατιωτική ενέργεια.

                  2.

                  Υποστράτηγος Mamadu TURE (N'KRUMAH) (άλλως N’Krumah)

                  Ιθαγένεια: Γουινέα-Μπισάου
                  η.γ.: 26 Απριλίου 1947
                  Διαβατήριο: Διπλωματικό διαβατήριο DA0002186
                  Ημερομηνία έκδοσης 30.3.2007
                  Ημερομηνία λήξης: 26.08.2013

                  Αρχηγός του μικτού Επιτελείου των ενόπλων δυνάμεων. Μέλος της «Στρατιωτικής Διοίκησης» η οποία ανέλαβε την ευθύνη του πραξικοπήματος της 12ης Απριλίου 2012.

                  3.5.2012

                  3.

                  Στρατηγός Augusto MÁRIO CÓ

                  Αρχηγός του επιτελείου του στρατού ξηράς. Μέλος της «Στρατιωτικής Διοίκησης» η οποία ανέλαβε την ευθύνη του πραξικοπήματος της 12ης Απριλίου 2012

                  3.5.2012

                  4.

                  Στρατηγός Estêvão NA MENA

                  Αρχηγός του επιτελείου του ναυτικού. Μέλος της «Στρατιωτικής Διοίκησης» η οποία ανέλαβε την ευθύνη του πραξικοπήματος της 12ης Απριλίου 2012

                  3.5.2012

                  5.

                  Ταξίαρχος Ibraima CAMARÁ (άλλως “Papa Camará”)

                  Ιθαγένεια: Γουινέα-Μπισάου
                  η.γ.. 11 Μαΐου 1964
                  Διπλωματικό διαβατήριο AAID00437
                  Ημερομηνία έκδοσης :18.02.2010
                  Ημερομηνία λήξης: 18.02.2013

                  Αρχηγός του επιτελείου της αεροπορίας. Μέλος της «Στρατιωτικής Διοίκησης» η οποία ανέλαβε την ευθύνη του πραξικοπήματος της 12ης Απριλίου 2012

                  3.5.2012

                  6.

                  Αντισυνταγματάρχης Daba NAUALNA (άλλως. Daba Na Walna)

                  Ιθαγένεια: Γουινέα-Μπισάου
                  η.γ.. 6 Ιουνίου 1966
                  Αριθμός διαβατηρίου SA 0000417
                  Ημερομηνία έκδοσης: 29.10.2003
                  Ημερομηνία λήξης: 10. 03.2013

                  Εκπρόσωπος τύπου της «Στρατιωτικής Διοίκησης» η οποία ανέλαβε την ευθύνη του πραξικοπήματος της 12ης Απριλίου 2012

                  3.5.2012